text:
Beinta er úr Havn, har hon býr saman við sjeikinum, og saman hava tey tvey børn, ein 4 ára gamlan drong og eina gentu, ið júst er vorðin 1 ár.
Beinta hevur lisið International Marketing & Erhvervssprog Engelsk á Copenhagen Business School og er útbúgvin Cand.ling.merc. Hon hevur búð í Keypmannahavn í nógv ár og hevur arbeitt sum marknaðarleiðari á altjóða fyritøkuni Verbatim/Freecom, har hon hevur havt ábyrgdina av allari marknaðarførsluni í skandinavisku londunum.
Hennara styrki er ráðlegging, framhaldsviðgerð, gott samskifti - og so er hon miðvís, íðin og framtøk.
Harumframt dámar Beintu væl at skipa fyri tiltøkum, at taka myndir, ferðast og hyggja eftir einum góðum filmi við vinkonunum. Um ein kemur á gátt hjá Beintu, er Kvinna at finna á nógvum hillum í húsinum. Hon elskar at seta seg væl til rættis við einum café latte og nýggjastu Kvinnu.
Vit ynskja Beintu vælkomna.


c: text/html

text:
Hálendski landsliðsvenjarin hjá Danmark hevur nú skrivað opið bræv til øll donsk svimjifeløg, um kreppuna í danskari svimjing beint nú. Tað er ikki nakað mótálop, men heldur ein áhugaverd frágreiðing um hvussu hann heldur at langtíðarmenning av talentum eigur at vera. Umframt at hann heitir á feløgini um at binda frið, í øllum førum nakrar mánaðir, so at úrvalssvimjararnir fáa fokuserað uppá EJM og EM í summar.
Har er nógvir áhugaverdir tankar í skrivinum, so sum at OL í London til dømis er serliga fyri árgangir 1990-92 hjá kvinnum og 1987-89 hjá monnum. Sjálvsagt ber til hjá øðrum at klára seg væl á OL í 2012, men hatta er so tann teoretiskt optimali aldurin til at koma í svimjifinalurnar, og alt annað er tí undantøk. Áhugavert millum annað tí at okkara egni Pál Joensen er árgang 1990, og tí sambært hesari teoriini hóskar minst líka væl til Rio í 2016, sum til London í 2012.
Hann kemur eisini inn á hvussu nógvar svimjarar man skal hava í yngru aldursbólkunum, til at hava ein optimalan hóp á 8 evnaríkar svimjararí senioraldrinum.Hann metir at fyri hvørjar 8 í hvørjum aldursbólki, røkka bara 2 senioraldur, vegna hægri lesnað, kærleika uttan fyri svimjing, skaða og tílíkt. Tí má man optimalt hava 8 gentur og 8 dreingir í hvørjum aldri, ella umleið 100 í yngru aldursbólkunum og 20 í juniorbólkinum.
So tosar hann eisini nógv um progressión, at venjingin ikki skal vera tann sama upp í gjøgnum árini, men vaksa í mongd og intensiteti. Innihaldi skal vera ymiskt í ymisku aldursbólkunum, og besti venjari skal fáast við aldursbólkarnar (!). Har skal vera eitt fullfíggjað landvenjingarprogram, við útgerð og øllum.
So hvørt sum svimjararnir eldast, skal tað vera møguleiki fyri at samskipa skúla við svimjing, so at teir til dømis kunnu hava morgunvenjingarnar frá kl 7 til 9 ella 8 til 10, heldur enn heilt tíðliga um morgunin. Har skal vera ein skipan so at teir eldru svimjararnir kunnu hava sína egnu økonomi, nú teir ikki hava tíð at arbeiða. Og skulu tað setast skilagóð mál bæði fyri svimjarar, venjarar og felag.
Síðani tosar hann um “Det Nationale TræningsCenter”, sum er venjingardepilin ið verður ákærdur fyri at hava tikið allar úrvalssvimjararnar til sín, so at feløgini mangla síni ‘lokomotiv’. Til tað heldur hann kanska eitt sindur øvut ákærandi, at har burdu verið einir 140 juniorsvimjarar og 70 seniorsvimjarar við úrvalsstøði úti í feløgunum, og at 10 á NTC tí burdi verið ein lutfalsliga lítil trupulleiki. Hann heldur truplleikan vera millum annað, at “Many clubs with professional coaches do not produce junior or senior swimmers.”
So kemur ein umbering um at budgettið er ov lítil, til at kunna hjálpa meira enn tey gera. Men tey fara at royna at skipa fyri regluligum venjingum fyri bestu svimjarum í feløgum og teimum á NTC saman, til at vaksa um motivatiónina og samstarvið millum svimjarar og venjarar. Tey mugu læra at stuðla hvørjum øðrum, so at fleiri svimjarar koma í altjóða klassa, so at lættari verður at fáa fíggjarligan stuðul. Og so fara tey at broyta kappingarárið nakað, so at tað vónandi verður enn meira mennandi fyri danskari svimjing.
Hatta er sirka tað sum eg (Rókur) fekk burtur úr hesum. Men tit mugu heldur lesa tað sjálvi, á enskum, til at umganga misskiljingar 🙂

robotstxt: allowed

filter: keep


text: Kemiprofessari Edward Cussler á University of Minnesota hevði verið plágaður av hesum tanka í meira enn 30 ár, til hann tann 18. august í 2003 fekk gjørt eina vísindaliga kanning av málinum. Svimur man skjótari í tjúkkum vatni tí at tøkini verða betri, ella vil økta mótstøðan bremsa so mikið at ein svimur spakuligari? Tann 18. august 2003 fekk hann gjørt royndina, við tveimum svimjihyljum á 25 metrar, 16 aktivum svimjarum, 300 kilo av onkrum til at gera vatnið tjúkt við, 22 ymiskum góðkenningum frá myndugleikum, og einum stoppuri. Og svarið er, at tað ger hvørki til ella frá. Les videnskab.dk


text:
Orð: Jákup Dahl
Lag 1: Gunnar Mikkelsen
Lag 2: Hin tíðin, ið rann
Viðmerking: Yrktur til fólkafund við tingstaðin Uppi millum Stovur í Øravík í 1902.
1. Várt land er alfagurt
og frítt er várt heim,
og fagrastar miðsummarløtur,
tá blómurnar spretta, tað angar av teim,
og fragdarljóð fuglanna hoyrist við gleim
yvir fjall, yvir fjørð, yvir føtur.
2. Her forfedrar fríir fyrr komu á fund,
teir kendu ei bindandi fjøtur;
teir egið búgv reistu á egnari grund,
tí fríur var sveinur og frí vóru sprund
yvir fjall, yvir fjørð, yvir fløtur.
3. Men trælkast so langt mítt fólk æviskeið,
tá grasgrógva gamlar tinggøtur;
ei hómaðist mið, ei ferðin var greið,
og tigandi tungur fór hvør sína leið
yvir fjall, yvir fjørð, yvir fløtur.
4. Men aftur skal frælsislag birtast um lond
– tí enn eigast lívssterkar røtur;
og skapast skal virkandi, byggjandi ond,
og kvæðið frítt, treystligt skal duna við strond,
yvir fjall, yvir fjørð, yvir fløtur.


text:
Tú vilt fegin sleppa at nýta eina yrking í undirvísingini, býta eina áhugaverda blaðgrein út til starvsfólkini ella kanska senda nótar til hini í orkestrinum. Tað er so lætt at taka avrit, senda talgilt tilfar og lata øðrum tilfarið.
Og tað ber eisini væl til.
MEN havast skal í huga, at talan er um tilfar, sum onnur fólk hava nýtt tíð og orku at framleiða. Sum onnur fólk eiga. Listafólkini eiga sambært lóg einkarættin til at gera av, hvat teirra verk verður nýtt til.
Hevur tú ikki fingið loyvi ella ikki gjørt avtalu við Fjølrit, er tað lógarbrot at endurgeva og breiða út vart tilfar sum tekstir, nótar og myndir.
Hvør hava loyvi?
Tú hevur loyvi at taka avrit til egna nýtslu og at goyma vard verk talgilt – til egna nýtslu. Tú kanst væl gera eitt sanghefti til privata veitslu ella taka eina mynd av internetinum, sum tú heingir upp heima við hús.
Skúlar, almennir stovnar, fyritøkur og onnur, sum nýta og lata øðrum vart tilfar, skulu hava eina avtalu við Fjølrit
Avmarkingar
Mark er kortini fyri, hvussu nógv kann avritast. Reglur hesum viðvíkjandi eru at lesa her.
Viðurlag verður kravt eina ferð um árið grundað á, hvussu nógvir næmingar, starvsfólk, nevndarlimir og so framvegis hava verið knýtt at stovninum ella skúlanum farna árið.
Hvussu fáa vit loyvi?
Ivast tú í, um tú hevur loyvi at nýta, endurgeva ella breiða út eitt verk, send okkum ein fyrispurning.
Avritan og endurgeving innan undirvísingarvirksemi
Miðnám og hægri útbúgvingar
4. august 2017 skrivaði Mentamálaráðið undir avtalu við Fjølrit. Avtalan fevnir um nýtslu av vardum verkum í undirvísing á miðnámi, hægri útbúgving og Próvstovuni. Hesir stovnir hava sostatt loyvi at framleiða ella fáa framleitt eintøk til brúks í undirvísing ella innanhýsis nýtslu til leiðslu, starvsfólk, ráð, nevndir osfr. (Sí tó “Avmarkingar“.)
Fólkaskúlar og kommunalar stovnar
Fólkaskúlar, kommunalir dagstovnar, kvøldskúlar, musikkskúlar og aðrir kommunalir stovnir hava einans loyvi at avrita og nýta upphavsrættarvart tilfar, um treytirnar fyri avtaluloyvi sambært § 42 í upphavsrættarlógini eru loknar: “Avtaluloyvi sambært hesi lóg hevur brúkari, ið hevur gjørt avtalu við felagsskap, sum innan ávísa listagrein umboðar upphavsmenn at einum týðandi parti av teimum verkum, ið verða brúkt í Føroyum.”


text:
Horsens kommuna
Horsens kommuna (Danskt: Horsens kommune) er ein kommuna í Región Miðjútlandi í Danmark.
Innihaldsyvirlit
Politikkur[rætta | rætta wikitekst]
Borgarstjórar[rætta | rætta wikitekst]
Landafrøði[rætta | rætta wikitekst]
Í norðara parti av Horsens kommunu, sunnanfyri Mossø, er næsthægsta náttúrliga hæddarpunktið í Danmark, Yding Skovhøj, 170,77 metrar yvir havið, sum er beint vestanfyri tað hægsta náttúrliga hæddarpunktið í Danmark, Møllehøj, 170,86 metrar yvir havið, og triðhægsta Ejer Bavnehøj, 170,35 metrar yvir havið, bæði tey síðstnevndu eru í Skanderborg kommunu.


text:
Til Mykinesar kann ein bęši sigla og flśgva.
Ķ tķšarskeišnum frį 1. mai til 31. august kann ein sigla til Mykinesar, mešan flogi veršur viš tyrlu alt įriš.
Leggjast skal tó til merkis, at bęši sigling og flśving kunnu verša avlżst um vešriš ikki er til vildar. Tķ er vert at hava ķ huga, ikki at fara til Mykinesar dagin fyri ein skal av landinum.
Links til ferðaętlan til Mykinesar fyri "Josup", Atlantic Airways og Smyril Line.
Fartplan for "Josup" (fųrhen "Sulan") til Mykines Helikopterfartplan til Mykines Atlantic Airways Smyril Line


text:
Tjørnuvík
Útgrevstar hava prógvað, at Tjørnuvík telist millum elstu bygdirnar í landinum. Her eru funnar leivdir frá víkingatíð og eins og í fleiri av elstu búsetingunum í landinum sæst, at tað ikki var so umráðandi, at talan var um kyrrupláss. Heldur var umráðandi, at lendisviðurskiftini vóru góð til velting og at ein góð matará rann framvið.
Markatalið í Tjørnuvík er 24, býtt í tríggjar hagapartar: Norðan Kamb (12 merkur), Heiman Kamb (8 merkur) og Fyri Sunnan (4 merkur).
Norðanfyri er Tjørnuvíksstakkur, har tjørnuvíkingar hava seyð gangandi. Nakrir ferðir á hvørjum sumri verður skipað fyri ferð við tráðbananum út á Stakkin. Eisini Sjeyndir, sum er norðasta víkin á Streymoynni, eru eina útferð verdar.
Tjørnuvík hoyrir til mest vitjaðu ferðamálini í landinum. Bygdin og landslagið kring hana er serliga vakurt við útsýni út í Flógvan og til Risan og Kellingina. Í summarhálvuni er tískil vanliga nógv ferðafólk í bygdini.
Í Tjørnuvík finst bygdahús, sum er karmur um felagstiltøkini í bygdini.
Tjønuvíkar skúli er í dag listafólkabústaður. Tað er felagið fyri listafólk, LISA, ið stendur fyri at leiga bygningin út til listafólk úr øllum heiminum. les meira um listafólkabústaðin her.
Fólkatalið í bygdini hevur havt ilt við at halda tørn við menningina í landinum sum heild, men tað er tó støðugt – um tey fimti.
Upprunaliga er Tjørnuvík gomul kirkjubygd, bæði hjá Haldórsvík og Saksun, men stutt eftir at kirkjan í Haldórsvík var bygd í 1856, var kirkjan í Tjørnuvík tikin niður og ein partur av henni fluttur til Saksunar. Helst var orsøkin, at Haldórsvík stóð í vøkstri um hetta mundið. Útróðurin vant uppá seg, og her vóru umstøðurnar betri í Haldórsvík. Ikki fyrr enn í 1937 varð kirkjugongd hildin aftur í Tjørnuvík.


text:
Helgi á odda
Eftir triðja umfar í dag í kappingini um meistaraheitið fyri telvarar úr smátjóðum í Evropa, sum í hesum døgum fer fram í Klaksvík, er føroyski stórmeistarin Helgi Dam Ziska sjálvurannar á odda við fullum stigatali.
Helgi hevur telvað væl og vunnið sannførandi hvørt talv higartil. Í fyrsta umfari vann Helgi á Olaf Berg, sum er annar føroyski telvarin í kappingini. Í øðrum umfari vann hann á Peter Kirby av Guernsey, og í dag móti Krysztof Belzo av Jersey.
Efimov er avbjóðarin
Hin telvarin við fullum stigatali er annar stórmeistarin í kappingini, Igor Efimov úr Monako. Hann hevur triðhægsta styrkital í kappingini, og tykist vera harðasti kappingarneytin hjá Helga.
Olaf Berg hevur eitt stig higartil. Í dag tapti hann fyri altjóða meistaranum Robert Aloma Vidal úr Andorra, sum er styrkismettur nummar tvey. Olaf hevur tí longu møtt teimum báðum, ið eru styrkismettir hægst í kappingini. Í gjár vann Olaf í undirhaldandi dysti á telvaranum av Jersey.
Spenningur
Gongdin higartil bendir á, at roknast kann við javnari og spennandi kapping í Klaksvík. Støðan í Small Nations-kappinginieftir triðja umfar í dag er hendan:
GM Helgi Dam Ziska (Føroyar) 3 stig
GM Igor Efimov (Monako) 3
IM Fred Berend (Luksemburg) 2½
IM Robert Aloma Vidal (Andorra) 2
Paris Kleridis (Kýpros) 1½
Olaf Berg (Føroyar) 1
Peter Kirby (Guernsey) 1
Krysztof Belzo (Jersey) ½
Renato Frick (Liktinstein ½
Stelios Theocharous (Kýpros) 0
Telvað verður hvønn dag klokkan 15.00 í hølunum hjá Húsmøðrafelagnum í Klaksvík. Kappingin endar sunnudagin. Seinasta umfar byrjar kortini klokkan 13.00.
Føroyar-Kýpros
Í fjórða umfari í morgin møta føroysku telvararnir báðum kýprisku mótstøðumonnunum. Helgi hevur hvíta fólkið móti Stelios Theocharous, sum hevur tapt øll talvini higartil, og Olaf Berg, sum eisini hevur hvíta fólkið, dystast móti Paris Kleridis.
Til ber at fylgja við beinleiðis á hvørjum borði leik fyri leik hvønn dag á heimasíðu Talvsambandsins, har leinki er til kappingina.


text:
Krúnprinsaparið vitjar í summar
Krúnprinsaparið og teirra fýra børn fara at vitja í Tórshavnar kommunu, Klaksvíkar kommunu, Runavíkar kommunu, Sunda kommunu og Fugloyar kommunu, tá ið tey koma á almenna vitjan í august. Tað er greitt, nú endaliga skráin fyri vitjanina er við at koma undir land.
Vitjanin hevur eina umfatandi skrá, har krúnprinsaparið millum annað fær høvi at uppliva stórfingnu náttúruna, serstøku mentanina og føroyskan mat. Í løtuni verður arbeitt við at leggja seinastu hond á skránna.
Hansara kongaliga tign krúnprinsur og hennara kongaliga tign krúnprinsessa og børn teirra vitja oyggjarnar tann 23.-26. august 2018.


text:
Bókin elvdi til kjak, tá ið hon kom út á fyrsta sinni í 1852 og fleiri ferðir síðani, serliga í sjeytiárunum, tá ið vaksandi medvitið um støðu teirra svørtu í USA gjørdi sítt til, at spurnartekin vórðu sett til tær ymsu myturnar um svørt. Ein av teimum var mytan um Uncle Tom ella Tummas, sum hann eitur á føroyskum.
Í stuttum er søgugongdin tann, at Tummas verður seldur sum brúkslutur frá einum eigara til annan, og viðurskifti hansara líka so væl sum hjá øðrum svørtum eru treytað av, hvør eigarin er.
Tummas er sannførdur trúgvandi maður og vil ikki gera ímóti sannføring sínari, og tí má hann at enda lata lív vegna tað, at hann ikki vil gera harra sínum eftir vild.
Aftur


text:
Tað hevur sera stóran týdning, at viðskiftafólk okkara altíð koma inn til eitt reint og ruddiligt SMS. Vit hava tí sjálvsagt eina fasta reingerðarskipan, ið eigur at tryggja, at hesi viðurskifti altíð eru í lagi.
Gjørt verður reint eftir hesi skipan frá mánadegi til leygardag:
Kl. 11.00 Vesini verða gjølla vaskað fyri læstum hurðum.
Kl. 12.00 Høvuðsinngongd, trappa upp á loftið og lyfta upp til loftið verður vaskað.
Kl. 12.45 Órudd verður tikið upp, benkur, stólpar og rimaverk verða turkað. Glasgirðing verður pussað. Aðrar inngongdir, trappurnar á torginum og lyftan á Torginum verður vaskað.
Kl. 14.30 Vesini verða gjølla vaskað fyri læstum hurðum.
Kl. 19.00 Vesini verða gjølla vaskað
Hvørt kvøld eftir, SMS letur aftur:
Glasgirðingin við matarstøðini pussað
Báðar trappurnar niður til Miklagarð vaskaðar
Gólvini í matarstøðunum og restina av húsinum verða vaskað
Tey, ið reka teir einstøku handlarnar, hava ábyrgdina av reingerðini inni í handlunum.
Hóast eina fasta reingerðarskipan og nógvan ómak, so hendir av og á, at viðskiftafólk vendir sær til okkara við viðmerkingum um, at reinføri í húsinum ikki altíð er í lagi. Hesar viðmerkingar snúgva seg serliga um matarstøðini og WC’ini. Til hetta er at siga, at tað tíðum er sera nógvir gestir og nógv at gera á matarstøðunum og, at tað tíverri er ungdómur í húsinum, ið ikki altíð fer so væl um vesini.
Hevur tú viðmerkingar til reinføri í SMS, ert tú vælkomin at skriva til okkara á sms@sms.fo.


text:
Bládúgva (lat. Columba livia (Gmel); da Klippedue), oftast nevnd bara dúgva, er sera snotiligur og tekkiligur fuglur. Liturin er vakurt grábláur, aftast á velinum er hon svørt, og tvørtur um veingirnar ganga tvær svartar rendur; summar eru vakurt svartflekkutar um allan veingin og um kápuna. Hálsurin glitrar og skyggir av grønum og reyðum fjøðrum. Beinini eru korkareyð og eygað gulbrúnt.
Føturnar á dúgvu eru setuføtur, men nógv tjúkkari enn á smáfugli; og tí at teir eisini eru sera stuttir, hava tær eitt margháttligt gongulag, duffa framyvir, hvørja ferð tær stíga til.
Bládúgvu dámar best at liva nær sjógvi. Við strendurnar uttan um Miðjarðarhavið eiga tær nógvar. Men so reiðrast tær onga aðrastaðni í Europa uttan í Føroyum — og nakrar fáar við vesturstrond Noregs og Skotlands. Til bústað velja tær sær gjótur og holur í bergi og urðum, altíð út mót sjónum, og ofta so niðarlaga, sum tær fáa fyri brimi. Longu á mariumessu fer steggin at draga turr strá, sýruleggir, fjaðrar og tílíkt, sum bøgan ger sær til eitt vána reiður, og harí verpur hon 2 hvít egg. Klekingartíðin er 2 ti ½3ðju viku. Tá ið ungarnir eru mánað gamlir, flúgva teir út, og so verpa tær gomlu aðru ferð.
Um heystið koma tær í bøin og síggjast so har til langt út á várið. Føðin er korn, grasfræ og annað urtafræ. Sær hon eitt nýsáað rótakál, so legst hon í tað at pikka, og tí hevur hvør maður loyvi at skjóta hana á veltu síni, tó at hon annars er friðlýst alt árið. Mangan hava tær verið skotnar við kjósini fullari av kálfræ, og tað veksur merkiliga væl, tá ið tað verður sáað aftur aðru ferð.
Frá eldgomlum tíðum hevur fólk havt tamar dúgvur og alt fram nýggj sløg. Nú eru meir enn 100 tom dúgvusløg við mongum litum og summi margháttlig av útsjónd; øll eru tey ættað frá bládúgvu. Tiltiknast av teimum eru brævdúgvurnar. Tær finna heim aftur, ið hvussu langt tær koma burtur. Menn hava tí tikið tær við sær á longum ferðum. Tá ið teir vilja senda boð heim, stinga teir eitt lítið bræv í eina f jøður, sum teir binda undir velið á brævdúgvuni, og sleppa henni so. Hon flýgur óføra skjótt, rúmliga 100 km í tíman, so hon er ikki leingi um at bera boðini fram. — Nú á døgum tekur tó radio arbeiðið frá henni.
Úr: Mikkjal á Ryggi: Fuglabókin, Dýralæra II. 1951.


text:
Krabbameinsætlanin fyri Føroyar
Í september 2008 fór ein arbeiðsbólkur, settur av landsstýrismanninum í heilsumálum, undir at gera eina krabbameinsætlan fyri Føroyar. Endamálið var:
- at lýsa verandi støðu viðvíkjandi krabbameinsviðgerð í Føroyum,
- at lýsa, hvørjar avbjóðingar eru fyri framman viðvíkjandi krabbameinsviðgerð í Føroyum,
- at gera tilmæli um eina samlaða strategi fyri fyribyrging, diagnostikk, kanning, viðgerð, rehabilitering og palliativan (linnandi) innsats av sjúklingum við krabbameini,
- at gera tilmæli um, hvørji tiltøk kunnu verða sett í verk fyri at styrkja um krabbameinsgranskingina í Føroyum
- at lýsa fyristingarligar, starvsfólkligar og fíggjarligar avleiðingar av uppskotunum.
Krabbameinsætlanin varð handað landsstýrismanninum hin 26. oktober 2009, og kann takast niður við at trýsta her.
17. februar 2010 legði landsstýrismaðurin krabbameinætlanina fram fyri løgtingið til aðalorðaskiftis. Framløguskrivið kann takast niður her.


text:
Rakul Vang 10.01.2018 (14:09)
Tað var einaferð ein kongur
Tað var einaferð ein kongur. Ein dagin hugdi hann runt í kongaríki sínum, hann hugsaði og hugsaði, hvussu fái eg hetta kongaríkið enn betri, tryggari og effektivari? Hann sá, at hansara soldatar fingu gjørt hetta, um teir blivu enn betri, sterkari og vísari.
Teir skuldu servenjast. Hetta fór at krevja langa tíð og harða venjing, bæði fysiska og mentala, tí eisini vóru verulig og livandi menniskju brúkt í undirvísingini.
Tá soldatarnir spurdu, hvussu hetta yvirhøvur skuldi lata seg gera, at teir skuldu brúka SO NÓGV ÁR til hesa servenjing?
Kongur lovaði, at brúktu teir hesu áleið 7 árini til servenjingina, fór hann at løna teimum eina einastandandi góða løn afturfyri.
Teir játtaðu hervið.
- - -
Kongaríkið Føroyar brúkar milliónir árliga til at servenja serliga effektivar soldatar, nevniliga sjúkrarøktarfrøðingar og námsfrøðingar. Skúlaárini telja knapt 7ár. Lønin, sama landið lønir, er ikki einastandi góð, hon er lítið hægri, enn lønin teir soldatar, ið ikki eru servandir fáa.
Hvussu í allari víðastu verð, kann hetta land, sum við høgru hond bjóðar undirvísing, ikki við vinstru hond, lønir sínum soldatum eina serstakliga góða løn afturfyri?
Fyri mær at síggja, skuldi hetta framkomnað vælferðarsamfelag púra av sær sjálvum lønt hesum VÆL hægri, - og tað fyri nógvum áratíggjum síðani! At hesir fakbólkar noyðast út í eitt verkfall, fyri at landsins mynduleikar skulu vakna, er for klikkað anno 2018.
Landsins mynduleikar, takið tykkum saman!
Rakul Vang, 10.01 2018
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
EB/Streymur vann 2. deild
Eliesar og hansara menn leiktu í dag seinasta dyst í 2.deild í ár, frammanundan var liðið flutt upp og hevði somuleiðis tryggja sær fyrsta plássið. Dysturin í dag var í Fuglafirði móti ÍF. Dysturin endaði 4-2 til okkara menn.
EB/Streymur endaði sum sagt á fyrsta plássið, 6 stig framman fyri B36 sum…
STUÐULSRENNING OG HUGNALØTA
Verið við at stuðla ungum sum eldri, ið leika fótbólt við EB/Streymi
Samanhald og samstarv ger okkum STERKARI
Nær:
Fríggjadagin 14. september 2018 kl. 17.00
Hvar:
Runnið verður við Margáir.
Stuðulsrenning – hvat er tað?
Øll, ið leika fótbólt við EB/Streymi, fara at renna so langt sum gjørlig…
Høvdu kjansir til meira enn javnleik
Í frálíkum veðri tóku okkara menn í kvøld ímóti vinunum av Skála, sum samstundis higartil hava verið argastu kappingarneytarnir um at gerast best av rest.
Uppstillingin var eitt sindur øðrvísi enn vant, nú Marni var fluttur inn á plássið beint aftanfyri áloyparan Aksel, hetta vísti seg at rigga hei…
EB/Streymur í steypafinalum
So er stóra Steypafinalu vikuskifti fyri framman og vit hava 2 lið við í ár. U21 Menn spæla fríggjakvøldið kl.20.00 og EB/Streymur Skála kvinnur spæla leygardagin kl.16.15
Skipa verður fyri upphiting Í Hólmanum á Eiði fríggjakvøldið frá kl.17.30 við andlitsmáling og øðrum. Bussur koyrir til Havnar…
Taptu greitt í Klaksvík
Hóast KÍ eru hektaðir av í FM stríðnum hevði fitt av fólki leitað sær niðan í Djúpumýru í góðveðrinum í dag.
Okkara menn byrjaðu næstan sum seinasta dyst. Rói í mál. Rógvi, Andras, Petur og Gestur í verjuni. Marni og Arnar mitt á miðjuni. Hans Pauli nakað frammanfyri. Pætur og Leif á vengrunum, og…
Eitt óvanliga lekkurt stig í Gundadali!
Tað var avgjørt onki áskoðaramet, tá B36 tók ímóti okkara monnum í Gundadali í kvøld. Flestu eyguni vóru helst vend ímóti topdystinum við Djúpumýru í Klaksvík. Finnbjørn, Grettir, Bjarki, Arthur og Sverri høvdu kortini leitað sær til Havnar í góðveðrinum, og serliga tann seinasti hoyrdist sera væl í…


text:
Náttúrulýsingar í norskum filmi
Jan Erik Holst, fyrrverandi stjóri á Norsk Filminstitutt, byrjaði við at greiða okkum frá um náttúrulýsingar í ymsum høpum. Holst nevndi, at náttúruupplivingar kunnu nýtast á mangan hátt. Her nevndi hann, at náttúran millum annað verður nógv nýtt av rithøvundum, málarum, tónaskaldum og yrkjararum. Tað kemur meira enn so fyri, at hugflogið hjá teimum verður kveikt av náttúruni, og blíva teir av henni eggjaðir til at gera síni listarligu verk.
Norskur filmur hevur tey síðstu 20 árini fingið nógv uppmerksemi bæði í Norra og runt um í heiminum. Takkað verið øktari framleiðslu, nýggjum yngri sjónleikarum, privatum íløgum og víðfevndum ríkistiltøkum er umdømið veruliga broytt til tað betra. Norra hevur eina sera flotta og stórbæra náttúru, sum verður nógv nýtt í norskum filmum. Náttúran verður m.a. eisini nýtt til at draga aðrar útlendskar filmsframleiðarar til Norra at gera film. Norðmenn sita sostatt á einum dýrgripi, sum teir ynskja at deila við umheimin.
Holst vísti okkum fleiri filmsbrot frá ymsum norskum filmum. Hetta fyri at vísa okkum, at náttúran spælir ein stóran leiklut í filmunum. T.d. vísti hann okkum eina sølulýsing fyri Audi bilar, har pallsetingin var tann norska náttúran við bláum himli, høgum fjøllum, flottum vøtnum og nógvum trøum.
Eftir fyrilesturin sóu vit filmin “Kongens nei” fyri at fáa betri innlit í norskar filmar og norska søgu. Eisini her sóu vit ta stórfingnu náttúruna, sum í filminum tó var ballað inn í eitt hvítt klæði. Filmurin gekk fyri seg um veturin, og tískil sóu vit ikki tær vøkru, litføgru blómurnar, grøna grasið og tey nógvu trøini, sum eru eyðkend fyri Norra. Harafturímóti sóu vit ein film, har huglagið var myrkt og dapurt, tí filmurin gekk fyri seg undir 2. veraldarbardaga. Tó so, sóu vit somu vøkru náttúruna bara eitt sindur berari enn um summarið.
Hann rundaði av við at tosa um hylkið á filminum. Hann segði, at tað var sera umráðandi fyri søluna av filmunum, at framleiðarin gjørdi sær ómak við framleiðsluni. Og at tað eisini var umráðandi, at tann parturin var serstakliga væl gjøgnumhugsaður. Hylkið skuldi vera heilt serligt og beinrakið fyri hvønn einstakan film, tí tað var tað, sum skuldi selja filmin. Uttan sølu/inntøku – eingin framleiðsla.
#perlekurser


text:
« Aftur til yvirlit
Ishavsblod – De siste selfangerne
Kosmorama í Føroyum
Dokumentarur
Arild Kalkvik, stjóri í Trondheim Kino og eigari av Kosmorama International Film Festival fer at innleiða sýningina.
Leikstjórar: Trude Berge Ottersen og Gry Elisabeth Mortensen
ISHAVSBLOD - DE SISTE SELFANGERNE er ein arktiskur vegur at ferðast í, við harðligum kvinnum og monnum, sum vinna á óveðri, kulda og einsemi í Íshavinum. Filmurin er ein hjartalig heilsan - ein svanasangur til eina útdoyggjandi strandamentan.
Kosmorama er ein altjóða filmsfestivalur í Tróndheimi og er størsti filmsfestivalur í Miðnoregi. Festivalurin hevur nógv á skránni og vísir filmir úr øllum heiminum. Festivalurin letur harumframt egna filmsprísin hjá filmsvinnuni: Kanónprísin, sum er tað nærmasta, tú kemur einum Oscar í Noregi. Sum nakað serligt fer Kosmorama í ár at flyta úr Tróndheimi bara fyribils og fer at vitja TÓFF. Tey hava lagt eina spennandi skrá við sera góðum filmum. Eitt mini Kosmorama í Føroyum og ein sjaldsamur møguleiki at uppliva eitt brot av einum altjóða festivali í egnum landi.


text:
29. Okt 2014
Áhugaverdur einmansleikur á Tjóðpalli Føroya
27. Okt 2014
Farið verður nú undir seinastu sýningarnar av skemtileikinum "Vit eiga ikki eitt oyra! Vit lata ikki eitt oyra!" eftir Dario Fo. Leikurin hevur verið væl vitjaður og hevur fingið sera góð ummæli: "Leikurin er stuttligur og orkufullur á...
14. Okt 2014
"TORA AT TAKA ORÐIÐ" Skeið fyri sjónleikaráhugað og onnur, sum dagliga brúka røddina sum arbeiðsamboð, verður vikuskiftið 24 - 26. okt.: Fríggjakvøld frá kl.19 - 22Leygardag frá kl.10 - 16Sunnudag frá kl.13 – 18 ...
07. Okt 2014
Leygardagin 4. oktober í farna vikuskifti luttók Meginfelag Áhugaleikara Føroya (MÁF) á The NEATA Short Play Festival í Íslandi. Tað var Bandalag Íslendskra Leikfelaga, sum skipaði fyri leikstevnuni, har eisini fleiri íslendsk áhugaleikarafeløg luttóku. Tiltakið var alment, og tað var fyri fullsettum sali, at...
30. Sep 2014
Havnar Sjónleikarfelag borðreiðir við einari reindyrkaðari farsu í heyst. Heimskendi skemtileikurin hjá Dario Fo “Vit eiga ikki eitt oyra! Vit lata ikki eitt oyra!” varð upprunaliga skrivaður í 1974, men í 2006 endurnýggjaði og nútímansgjørdi Dario Fo leikin, og tað verður henda...
30. Sep 2014
Tann 4. oktober fer MáF at luttaka á leikstevnu í Kópavági nevnd NEATA Short Play Festival. Tað er Bandalag íslenskra leikfélaga, sum hevur bjóðað MáF at vera við á hesi stevnu, har eisini fleiri íslendsk leikfeløg luttaka. Leikstevnan er eitt afturvendandi tiltak, sum Máf hevur...
23. Sep 2014
Fyri øll tey, ið eru bitin av at spæla sjónleik og kanska hava ein dreym um eina yrkisleið innan sjónleik, bjóðar Ryslinge Højskole nú eitt sjónleikaraskeið frá 4. januar til 20. juni 2015. Millum undirvísarnar teljast professionellir sjónleikarar sum eitt nú Nicolaj Kopernikus og Susan...
04. Sep 2014
Tilmelding til sjónleik fyri børn og ung fer fram gjøgnum kvøldskúlan. Væntandi verða 3 bólkar: Ein bólkur til byrjararEin bólkur til tey, sum hava gingið 2 – 4 árEin bólkur til tey, sum hava gingið longri enn 4 ár ella eru yvir 13...


text:
TEEN-STREET Í TÝSKALANDI - 413 føroyingar
Kristiliga Tíðindatænastan v/pjd - gjaranes@gmail.com - Tlf: 228314
Skrivað: Poul Jóhan Djurhuus 01.08.18
MYND: Dania leiðir lovasangin á Teen-Street
Tú kanst hoyra innslagið á Kristiligu Tíðindasendingini á R7.fo
__________________________________________________________________________________________
TEEN-STREET Í TÝSKLANDI - 413 føroyingar
Teen-Street er ein altjóða Kristilig Summarlega fyri tannáringar, sum stendur undir Missiónsfelagsskapinum OM. Føroyskur ungdómur við leiðarum teirra hava luttikið á hesum legum í mong ár, og áhugin fyri leguni er vaksandi millum føroyska ungdómin, og ikki minst millum tey vaksnu, sum eru við í ferðalagnum og hava ymiskar arbeiðsuppgávur.
SØGA: Tað eru 26 ár síðani fyrsta Teen-Street-legan var hildin, sum var í Suðurtýska býnum Offenburg í 1993. Tá vóru bert 56 luttakarar, men luttakaratalið vaks við stórum lopum hvørt ár, og í 2003 fór talið á fyrsta sinni upp um 3.000, og tey seinastu 15 árini hevur luttakaratalið sveiggjað millum 3.300 og 4.400. Í fjørð vóru 3.800 luttakarar, og í ár eru umleið 4.000.
FØROYINGAR 10 %: Av hesum eru 10 % føroyingar. Úr Føroyum eru 413 fólk, sum eru býtt millum leguluttakarar og hjálparfólk, sum koma frá ymiskum samkomum og kirkjum um alt Føroyar. Talan er um 250 leguluttakarar (tannáringar) og 150 hjálparfólk. Nøkur yngri børn eru eisini við. Legan í ár verður í Oldenburg í Norðurtýsklandi. Legan er í 7 dagar. Hon byrjaði leygardagin 28. juli og endar fríggjadagin 03. august.
ATLANTSFLOG: Aftur í ár hava fyrireikararnir leiga tvey flogfør frá Atlantsflogi. Flogførini fóru úr Vágunum seinasta fríggjakvøld beinleiðis til Hannover í Týsklandi, har bussur flutti ferðalagið beinleiðis til Teen-Street-Leguna, har tey komu í øllum góðum leygarnáttina. Ferðalagið kemur aftur til Føroyar við Atlantsflogi náttina til leygardagin 04. juli ávíkavist kl.02.20 og kl.03.40
UNDIRVÍSING: Tað eru hjúnini Rich og Rachel, sum eru leiðarar í ein samkomu í París, sum undirvísa í ár. Evni í ár er AT KOMA NÆRRI. Gingið verður ígøgnum bønina Faðir Vár, har ein av bønunum verður tikin fram fyri hvønn dagin. Eftir bíbliutíman verður fari í bólkar, har møguleiki er at arbeiða víðari við evninum. Øll hava fingið tilfar á egnum máli sum hjálparamboð í bólkaarbeiðinum.
Undirvísingin fer fram fyrrapartin, meðan seinnaparturin er frí, har møguleiki er at taka sær av løttum annaðhvørt í býnum ella á leguøkinum. Um kvøldið er tað Trónu-Rúmið, sum savnar ungdómin til eina lovsangsløtu við brúsandi lovsangi. Aftur í ár er Toftagentan Dania Oddmarsdóttir Tausen boðin at vera við sum lovsangsleiðari – tað er ikki smávegis álit, ið er víst Daniu!
VITJANDI: Tað er møguleiki hjá foreldrum, vinfólkum, kenningum ella samkomuleiðarum at vitja føroyingarnar á Teen-Street. Opið fyri vitjandi er hvønn dag millum kl.08.30 og kl.22.30 Parkeringsmøguleikar eru tætt við. Tað er ein fyrimunur, um ein meldar til áðrenn: www. teenstreet.fo ella dayguest@teenstreet.de Tað kostar umleið 200,00 krónur at koma inn sum gestur. Tá eru íroknaðar máltíðir og øll felagstiltøk. Adressan hjá Teen-Street í Oldenburg er: Weser Ems Hallen – Europaplatz 12 – 26123 Oldenburg – Týskland.
Føroysku ferðaleiðararnir eru: Randi og Símun Hansen, og Margareth Dalheim Djurhuus.
Tað er Eyðun á Lakjuni úr Fuglafirði, sum er føroyski tíðindamaðurin á staðnum, og ein kann hvønn dag lesa tíðindastubbar á heimasíðuni www.teenstreet.fo


text:
Lestrar og skilhaldsreglur
Lestrar- og skilhaldsreglur skúlans stuðla undir stavnhaldi skúlans at kveikja hugin at læra og at menna ábyrgdarfullar borgarar í einum góðum útbúgvingarumhvørvi við góðum trivnaði. Skúlin kunnar einstaka næmingin um reglurnar, og einstaki næmingurin hevur ábyrgd av at fylgja teimum.
Reglurnar eru gjørdar við heimild í Kunngerð nr. 5 frá 22. januar 2013 um lestrar- og skilhaldsreglur í gymnasialu miðnámsútbúgvingunum.
- 1 Lestrarvirkni og luttøka
Tað er møtiskylda á Miðnámi á Kambsdali. Næmingarnir skulu møta rættstundis.
Næmingarnir skulu vera virknir í undirvísingini. Hetta vil siga:
– At vera fyrireikað/ur til undirvísingina
– At lata uppgávur inn til tíðina og í fyrisettum vavi
– At vera luttakandi í undirvísingini
– At hava frálærutilfar við sær til undirvísingina
Næmingar skulu luttaka í felagstiltøkum, sum eru partar av undirvísingini.
- 2 Frávera
Næmingar hava skyldu at møta til tímarnar og at lata allar skrivligar uppgávur inn. Frávera frá tímum og innlatingum verður skrásett.Tímarnir verða skrásettir í tímaeindum og innlatingar í næmingatíð samsvarandi ráðløgdu undirvísingini og innlatingarætlanini.
Næmingar hava skyldu at møta til allar fyriskipaðar royndir, so sum várroyndir og ársroyndir. Um næmingur ikki hevur lógliga orsøk til fráveru, kann honum verða noktað uppflyting í næsta flokk.
Næmingar hava skyldu at møta til øll fyriskipað tiltøk, sum eru partur av undirvísingini. Frávera verður skrásett sum vanlig frávera.
Fráveran og manglandi skrivlig avrik verða gjørd upp javnan. Verður mett, at frávera hjá næmingi er ov høg, verða agatiltøk framd samsvarandi §12.
Eftir skrivligari umsókn kann næmingur sleppa undan ella partvís sleppa undan skylduni at vera til staðar sambært § 4 stk. 2 í Kunngerð um lestrar- og skilhaldsreglur.
Sum aðalreglu eigur fráveran ongantíð at fara upp um 10% av higartil lisnum tímum og 15% av higartil lisnum tímum í einstøkum lærugreinum. Fráveran verður gjørd upp triðja týsdag í hvørjum mánaði. Fráveran fyri skrivlig avrik fylgir somu mannagongdum.
- 3 Snýt
Um lærari hevur illgruna um snýt í sambandi við skrivligar uppgávur, tosar hann við næmingin. Um lærarin metir, at talan er um uppgávu hjá øðrum næmingi ella avskrift av netinum ella annað snýt, so kann lærarin lata rektaranum málið.
Er eingin ivi, verður ávaring givin alt fyri eitt. Verður brotið endurtikið, fer næmingurin til eyka ársroynd í lærugreinini ella fleiri lærugreinum. Í serliga álvarsligum førum kann næmingur burturvísast. Slíkar uppgávur, ið fyri ein meginpart eru avskriftir av avrikum hjá øðrum ella egnum áður dømdum avriki, telja ikki sum innlatnar uppgávur.
- 4 Telefonir, snildfonir, teldlar og teldur
Telefonir og snildfonir skulu verða sløktar og varðveittar á tilætlaðum staði, meðan undirvísing er. Teldlar og teldur skulu einans brúkast og vera frammi eftir loyvi lærarans.
- 5 Matur og drekka
Tað er ikki loyvt at eta og drekka í serstovunum (lívfrøði, alisfrøði, evnafrøði, fablab, innovatión, ítróttur, miðlar, leiklist, tónleikur)
- 6 Royking
Royking fer bert fram í roykiskýlinum.
- 7 Skilhald
Hvør einstakur næmingur hevur samábyrgd av at varðveita ein reinan og ruddiligan skúla. Hetta inniber m.a:
1) At rudda upp eftir sær, tá ið farið verður úr skúlastovu ella felagshøli
2) At seta koppar, gløs og annað á køksvognar
3) At seta stólar upp undir borðið, har hetta er gjørligt
- 8 Parkering
Parkering skal einans fara fram á parkeringsøkinum.
- 9 Rúsdrekka og rúsevni
Ikki er loyvt at hava rúsdrekka/rúsevni við á skúlarnar ella at møta upp ávirkaður.
- 10 Avmyndan og upptøka
Ikki er loyvt at avmynda ella gera upptøkur av øðrum næmingum ella starvsfólkum uttan loyvi.
- 11 Happing og kúgan
Tað verður ikki tolt, at nakar happar, er kúgandi, særandi ella mannminkandi í orðum ella atferð.
- 12 Agatiltøk
Brot á reglurnar í sambandi við skilhald kunnu føra til:
1) At næmingurin fyrst fær eina rættleiðing/ábreiðslu og boð um at bøta um støðuna.
2) At næmingur frá skrivliga ávaring við boðum um at bøta um støðuna.
3) Í sambandi við manglandi lestrarvirkni kunnu eftir skrivliga ávaring boð verða send til Studna um manglandi lestrarvirkni.
4) Er framvegis eingin bati, kann næmingur burturvísast.
5) Í serliga álvarsligum førum kann næmingur burturvísast uttan aðra fráboðan. Talan er tá um t.d. harðskap, herverk og manglandi lestrarvirki uttan orsøk samanhangandi í longri tíð, t.d. 2 vikur.
Stk. 2. Er næmingurin undir 18 ár, verða foreldur ella foreldramyndugleiki kunnað um agatiltøk, ið eru fevnd av hesi grein.


text:
Orð og lag: Ira Forest Stanphill
Týtt: Flóvin Tyril
Upprunaheiti: Inside those pearly gates
1. Við perluportrið mær ein vinur bíðar,
eg innan fyri tað skal skoða hann,
og av hans særdu hond eg skal hann kenna
ta stund, um portrið inn eg stíga man;
men borgin fríð, gullgøtan skær,
tó aldri Jesu pláss kann taka har.
Men allar ævir innan fyri portrið
skal valda hvíla søt og signað troyst.
2. Mong kær um perluportrið eru farin,
nú gleði njóta tey og sælan frið,
ei níva byrðar, freistingar og royndir,
um ævir eru tey við Jesu lið.
Ei sorg, ei suff kann náa tey,
ei hungra tey, tí har er Lívsins Breyð.
Men allar ævir innan fyri portrið
skal valda hvíla søt og signað troyst.
3. Hann krýndur verða skal, vár Harri Jesus,
tí dýrd og alla æru eigur hann,
og frelst við einglum syngja fagran lovsong,
hin hallelujasong til Frelsaran.
Hans afturkoma verður brátt,
á kvøldi, morgni ella mitt á nátt.
Men allar ævir innan fyri portrið
skal valda hvíla søt og signað troyst.


text:
Líknandi greinar
Føðingardagurin hjá Bassa eydnaðist avbera væl
Í aller fagrasta veðrið bleiv Bassa føðingardagurin hildin niðanfyri skýlið ígjár. Nógv fólk vóru komin saman og fingu vit eina sera góða løtu saman, har Angelika og Hannibal undirhildu og tey fingu ordiliga lív og spenning í børnini, har tey leiktu fleiri leikir við teimum. Aftaná kappingina ímillum gentirnar og dreingirnar, har genturnar vunnu, fingu Les meira…
Her fleiri myndir av Súluni frá Kósakajini
Langt síðani ein hevur verið á Kósakajuni, men eg fór mær ein biltúr oman at taka myndir av Súluni. Her nakrar myndir av hesum vakra fuglinum, sum hevur spælt sær á Vágni í allan morgun. SáH
Sjúrðaberg komin heim við fullari last
Klokkan 15.30 legði Sjúrðaberg at niðanfyri N.F.C.S. Fitt av fólki vóru og tóku ímóti. Sjúrðaberg hevur roynt í norðskum sjógvi og er fullfermdur nú hann er komin til Klaksvíkar, umleið 750 tons. Skiparin hendan túrin var Ásmund Olsen og við vóru 17 mans. Vit ynskja skipara og manning vælkomin heim. SáH


text:
Býaratlas
Tórshavnar býaratlas er úrslitið av fyrstu samlaðu skrásetingini av varðveitingarvirðum í einum býi í Føroyum. Umleið 20 býarumhvørvi og meira enn 1800 bygningar eru skrásettir og lýstir í tíðarskeiðinum 2006-2007.
Atlasið gevur innlit í menningina hjá býnum, vísir á ávísar bygningar og ymisk umhvørvi, sum verd eru at varðveita. Her verður eisini í stuttum greitt frá býarsøguni, um byggisið og um nakrar av teimum arkitektum, sum hava virkað í býnum.
Endamálið er at fáa okkum at geva býnum ans og at skilja tey virði, sum undanfarin ættarlið hava skapað og givið okkum. Tórshavnar kommuna vil í sínum ætlanum og í øðrum arbeiði leggja dent á at verja og menna kunnleikan um tey varðveitingarvirði, sum atlassið vísir á.
Tórshavnar býaratlas er til keyps í bókhandlum kring landið. Og høgrumegin kanst tú taka býaratlasið niður sum pdf-fílu.
Fyri at lesa ella printa út pdf-fílur, er neyðugt við forritinum Acrobat Reader.


text:
Bert fimti hvør lesandi føroyingur uttanlands nýtti sín rætt at atkvøða til seinasta løgtingsval. Tað hevur MFS sett sær fyri at broyta. Tey á leið 1100 lesandi uttanlands hava atkvøðurætt til løgtingsval, men tey fægstu nýta sín fólkaræðisliga rætt at senda brævatkvøðu heim.
Eg eri ovfarin av lágu vallutøkuni. Tað er sera týdningarmikið, at vit lesandi uttanlands taka lut og ávirka føroyska samfelagið, sigur Birita í Dali, forkvinna fyri Keypmannahavnarnevndina hjá Meginfelag Føroyskra Studenta.
Til seinasta løgtingsval í 2007 skrásettu einans 181 av 900 lesandi seg - tað svarar til 20 prosent, vísa tøl, sum MFS hevur fingið frá Innlendismálaráðnum.
Um støðan er hin sama í ár, ganga áleið 900 av teimum 1100 atkvøðunum leysar, harav tann størsti parturin er í Danmark.
Allerhelst vita øll ikki av, at tey enn hava rætt til at atkvøða í Føroyum. Hjá øðrum er neyðugi áhugin møguliga ikki til staðar, og so eru tey mong, sum vilja atkvøða, men onkursvegna ongantíð koma so langt sum til at skráseta seg til tíðina, metir Birita í Dali.
MFS er longu farið í holt við at broyta støðuna. Hóskvøldið skipaði felagið fyri fólkatingsvalkafé, har eini 100 føroysk lesandi savnaðust. Her bjóðaði MFS ta tænastu at prenta skrásetingarskjøl, taka eintøk av lestrarkortum og hava brævbjálvar og frímerki klár. 40 lesandi nýttu møguleikan at útfylla umsóknina, sum MFS nú fer at senda heim.
MFS heitir á øll lesandi uttanlands at skráseta seg til valið sum skjótast, tí viðgerðin av umsóknunum kann taka langa tíd. Samstundis heitir MFS á kommunurnar at raðfesta umsóknir frá lesandi uttanlands, so veljarin nær at senda sina brævatkvøðu til Føroyar áðrenn valdagin.
Lesandi í Keypmannahavn kunnu venda sær til skrivstovuna hjá MFS í Føroyahúsinum týsdag og hósdag frá kl 16 – 18.00, har felagið heldur fram at senda umsóknarskjøl.
Umsóknarskjalið til lesandi uttanlands um upptøku á løgtingsvallistan finst her.
Fyri at hoyra nærri um átakið ber til at venda sær til forkvinnuni í Keypmannahavnarnevndini hjá MFS, Biritu í Dali, á tlf. 26422722.


text:
Barnaverndartænastan í Tórshavnar kommunu søkir eftir einum sosialráðgeva at byrja 1. november 2018 ella skjótast til ber. Starvið er eitt fulltíðarstarv.
Talan er um eitt avbjóðandi starv á einum spennandi arbeiðsplássi við dugnaligum starvsfelagum.
Barnaverndartænastan arbeiðir sambært lóg um barnavernd, og fevnir arbeiðið m.a. um málsviðgerð, kanningar og samrøður við børn og vaksin. At skipa fyri tvørfakligum samstarvi við samstarvspartar hjá Barnaverndartænastuni og gera tilmæli til barnaverndarnevndina. Somuleiðis skal tann, sum settur verður, kunna vera við í vaktarskipanini hjá Barnaverndartænastuni.
VIT YNSKJA OKKUM STARVSFÓLK, SUM:
FØRLEIKAKRØV
UMSÓKN
Umsókn saman við prógvum og lívsrensli skal stílast til Tórshavnar kommunu á torshavn@torshavn.fo í seinasta lagi fríggjadagin 19. oktober 2018. Merkið umsóknina „Starv í Barnaverndartænastuni“.
LØN- OG SETANARVIÐURSKIFTI
Løn og setanarviðurskifti eftir sáttmála millum Starvsmannafelagið og Kommunala arbeiðsgevarafelagið.
MEIRA FÆST AT VITA
Meira fæst at vita um starvið við at venda sær til Jancy Biskopstø Klein, leiðara á Sosialu deild, jancy@torshavn.fo, telefon 302060.
———-
Barnaverndartænastan er partur av Sosialu deild. Á deildini starvast 11 sosialráðgevar, 5 familjuráðgevar, 2 sálarfrøðingar og 2 skrivarar.


text: Kristina Elin Thomsen úr Suðuroyar Svimjifelag setti fyri løtu síðani risastórt nýtt føroyskt met í 50 metra firvaldasvimjing, við tíðini 27.67 har føroyska metið hjá Astrið Foldarskarð frá í morgun var 28.44. Tíðin er samstundis nýtt føroyskt juniormet, og undir kravtíð til EJM í Antwerpen í summar, sum tó ikki hevur so stóran týdning við tað at Kristina Elin er ov ung til at kunna luttaka. Astrið Foldarskarð var eisini væl og virðiliga undir metið frá í morgun, við tíðini 27.98 og Kristina Eliasen nær tí nú fyrrverandi við 28.74.


text:
Føroyska luttøkan á Evropeisku Juniormeistarastevnuni er nú av, og hava okkara svimjarar sum heild svomið avbera væl, upp í móti og betri enn met sum tey í flestu førum sjálvi eiga. Magnus Jákupsson setti 5 føroysk met, 5 juniormet og kvalifiseraði seg 3 ferðir til hálvfinalu, og Cecilia Wigant Eysturdal hartil 2 føroysk juniormet. Continue reading 7 føroysk met og 9 juniormet á EJM 2012
Rætting, settið av metum í 100 firvald fyrr í morgun var ikki hitt sætta men sjeynda hjá Magnusi Jákupssyni, tí fyrr í morgun kvalifiseraði Magnus seg eisini til hálvfinaluna í 50 metra ryggsvimjing, við tíðini 26.53 har føroyska metið og juniormetið hjá Magnusi var 26.64 frá Danish Open í vár. Altso sjey føroysk met og sjey juniormet hjá Magnusi, tær sjey ferðir hann hevur svomið á EJM 🙂 Sí úrslitalista her.
Magnus Jákupsson í morgun sett sítt sætta sett av metum, tá ið hann á EJM í Antwerpen kvalifiseraði seg til hálvfinaluna í 100 metra firvaldasvimjing, við tíðini 54.12 har føroyska metið og juniormetið hjá honum var 55.46 frá Danish Open í vár. Magnus hevði næstbestu tíð av øllum í innleiðandi, aftanfyri Italska Francesco Giordano sum svam 54.00. Sí úrslitalista her.
Cecilia Wigant Eysturdal hevur fyri løtu síðani sett nýtt føroyskt juniormet í 200 metra frísvimjing, tá ið hon í innleiðandi riðlunum á EJM í Antwerpen svam teinin uppá 2:11.64, har metið hjá henni frá Small States stevnuni í 2010 var 2:13.14. Sí úrslitalista her.
Magnus Jákupsson setti fyri løtu síðani nýtt føroyskt met og juniormet í 50 metra firvaldasvimjing, í hálvfinaluni á EJM 2012 í Antwerpen. Nýggja metið er 24.69, har metið hjá honum frá innleiðandi riðlunum í morgun var 24.79, og metið áðrenn tað hansara 24.96 frá EJM 2011. Tíverri rakk tað akkurát ikki til finaluna; hann varð nummar 9 av teimum 16 har 8 sleppa víðari í finalu, og munurin til áttandapláss var bara 2 hundraðpartar. Sí úrslitalista her.
(Magnus er í hvítari hettu á geil 6, triðnærmast okkum)
Magnus Jákupsson setti fyri løtu síðani eisini føroyskt met og juniormet í 100 metra ryggsvimjing, tá ið hann í innleiðandi riðlunum á EJM í Antwerpen svam teinin uppá 57.91 sekund, har metið hjá honum frá Mare Nostrum í Monaco 2012 var 58.12. Tíverri bara stutt frá hálvfinalu; men tvey føroysk met og tvey juniormet í tveimum kappingum, tað er nú ikki so galið 🙂 Sí úrslitalista her.
Hesir næstu fimm dagarnir verða rættiliga spennandi fyri føroyska svimjing, nú landslið okkara fara at royna seg á Evropeisku JuniorMeistarastevnuni í Antwerpen og Norðurlendsku Meistarastevnuni fyri Ung í Keypmannahavn. Magnus Jákupsson liggur rættiliga væl fyri til at koma í finalur á EJM, og í Bellahøj verða tey styrkismett at vinna heiðursmerki.


text:
Orð og lag: John Willard Peterson
Týtt: Zacharias Zachariassen
Upprunaheiti: No one understands like Jesus
1. Eingin skilir teg sum Jesus,
hann ei samanberast kann.
Hitt hann við Guds náðitrónu,
eftir tær har bíðar hann.
Niðurlag: Eingin skilir teg sum Jesus,
um í sorg tín dagur svann.
Eingin er so nær hjá tær sum Jesus,
kasta tína sorg á hann.
2. Eingin skilir teg sum Jesus,
kennir tínar pínur, tár.
Rørdur sína troyst hann teskar,
grøðir hjartasorg og sár.
3. Eingin skilir teg sum Jesus,
tá hin Óndi álop ger.
Fell tó ei í fátt, áh, vinur,
Jesus altíð trúgvur er.
4. Eingin skilir teg sum Jesus,
tá av leið tín fótur var.
Um tú hevur sært hans hjarta,
vil hann fyrigeva tær.


text:
Myndin frá vinstru: Rúni Hansen, Bogi Henriksen og Albin Johannesen
Albin Johannesen og Rúni Hansen hava báðir serkunnleika á hvør sínum øki og hava seinastu árini verið partur av menningini og vøkstrinum hjá Sansum.
- Vit fegnast um at kunna bjóða Rúna og Albini vælkomnum sum partaeigarar. Teir hava verið lyklapersónar hjá okkum seinastu árini, eitt nú við arbeiðnum at menna virðislønta marknaðarátakið "Faroe Islands Translate", sigur Bogi Henriksen, nevndarformaður og kreativur stjóri á Sansum.
Rúni Hansen hevur starvast á Sansum í 20 ár og er útbúgvin grafiskur sniðgevi frá Danmarks Medie- og Journalisthøjskole. Albin Johannesen hevur starvast sum KT-mennari á Sansum síðan 2008 og er útbúgvin KT-verkfrøðingur frá Fróðskaparsetri Føroya.
Tað eru nú samanlagt seks partaeigarar í Sansum.


text:
Karina Toftegaard við miksipultin og eg sjálvur í upptøkurúminum (Myndir: Karina Toftegaard og Birgir Kruse)
Inni hjá Mentamálaráðnum, uppi á Hoyvíksvegnum, húsast Landsmiðstøðin fyri Undirvísingaramboð. Her er eitt fullfíggjað ljóðstudio, sum er klárt til útvarp. Men tað verður mest brúkt til ljóðbøkur, tað vil siga at lesa útgivnar bøkur, sum so kunnu lánast á ymsu søvnunum. Karina, sum er ein starvsfelagi á Skúlabókagrunninum, arbeiðir við nýggjum kristnitilfari. Henda dag vildi hon hava meg at lesa jólaevangeliið, sum skal brúkast til eitt telduspæl, ið er knýtt at útgávuni.


text:
Orð: John H. Newman
Lag: Charles Henry Purday, John B. Dykes
Týtt: Victor Danielsen
1. Leið, bjarta ljós, ígjøgnum myrkrið her,
leið tú meg fram!
Náttin er long, og langt til heimið er;
leið tú meg fram!
Varða mín fót! Ei síggja krevji eg,
eitt stig í senn er nóg nógv fyri meg.
2. Ei var tað altíð so, ei segði eg:
Leið tú meg fram!
Eg stýrdi tá, men nú eg biði teg:
Leið tú meg fram!
Og er so gøtan brøtt, og renna tár –
nú leiðir tú, gloymd eru farin ár!
3. Tú, sum so stórliga meg signaði,
tú leiðir fram;
til eingin vandi longur hóttir meg,
tú leiðir fram.
Og á tí morgni skal eg skoða tað,
sum veikt í trúnni her eg havi sæð.


text:
Ari av Rana
05.12.2017 - 09:34
Ítróttur > Ítróttur > Fótbóltur
Toftafelagið skal royna at vinna seg upp í Effodeildina, nú tað ikki eydnaðist at røkka hesum málið farna kappingarár.
Leygardagin boðaði felagið frá, at Bill Mc. Leod er settur sum venjari og í gjár avdúkaði felagið á heimasíðu síni, at tað hevur gjørt sáttmála við tveir gamla kenningar.
Jonleif Højgaard verður aftur at síggja á Svangaskarði, eftir 3 ár hjá grannunum í NSÍ. Jonleif spældi 73 dystir og skoraði 6 mál fyri NSÍ.
Jonleif, sum spælir á vonginum, hevur fyrr spælt 212 dystir fyri B68, har hann skoraði 61 mál.
Sáttmálin hjá Jonleif er galdandi fyri komandi kappingarár.
Pedro Tarancon Anton, sum seinasta hálva árið hevur spælt fótbólt í Fuglafirði, verður aftur at síggja í B68. Pedro hevur skriva undir eitt ára sáttmála.
Pedro spældi 11 dystir fyri ÍF í fjør, men skal komandi kappingarár kappast við ÍF um at vinna seg upp í bestu deildina.


text:
Ingi Samuelsen
05.12.2017 - 10:56
Ítróttur > Ítróttur > Fótbóltur
Føroyski landsliðsleikarin, Hallur Hansen, sum dagliga spælir við danska superligafelagnum AC Horsens, skal halda seg frá fótbólti í minst seks vikur, skrivar Horsens Folkeblad.
Hann hevur fingið staðfest brot á tveimum beinum í sama fóti, sum hevur hildið hann burtur frá fótbólti í fleiri mánaðir.
Hallur vónar tó at vera klárur aftur til AC Horsens tekur venjingina uppaftur eftir vetrarstøðgin.
Hallur Hansson varð í juni lagdur undir skurð fyri ein skaða í fótinum, sum hevur plágað hann. Hann misti sostatt fleiri dystir fyri Horsens, tá kappingin byrjaði aftur eftir summarstøðgin, eins og hann eisini misti teir fyrstu landsdystirnar í heyst.
Í oktober var Hallur Hansson, ið hevur ment seg til at vera ein at stuðulsleikarunum á miðjuni, aftur við føroyska landsliðnum.
Brandur við aftur
Samstundis sum Hallur Hansson nú boðar frá, at hann má halda ein støðg við venjingunum, er gongd aftur komin á spælið hjá liðfelaga hansara á landsliðnum, Brandi Hendrikssyni, sum spælir fyri FC Randers.
Um vikuskiftið varð Brandur skiftur inn í dysti móti Silkeborg eftir at hava verið burturi í eitt ár orsaka av slitnum krossbandi í knænum.
Randers spælir komandi mánadag seinasta dyst fyri vetrarstøðgin, hann verður á heimavølli móti FC Midtjylland.
Brandur Hendriksson (Mynd: randersfc.dk)


text:
Kunngerð nr. 54 frá 9. juni 1989 um tjalding.
Við heimild í § 4 og § 35, stk. 2 í løgtingslóg nr. 134 frá 29. oktober 1988 um umhvørvisvernd hevur landsstýrið ásett:
§ 1. Tjalding er bert loyvd, har nøktandi saniter viðurskifti – nátthús og vaskiumstøður – eru.
§ 2. Kommunurnar hava eftirlitið við, at tjalding einans fer fram á støðum, har treytirnar í § 1 eru loknar.
Stk. 2. Kommunurnar hava skyldu at seta upp uppsløg o.t. um, at tjalding ikki er loyvd á teimum støðum, har tílíkt vanliga kemur fyri og har treytirnar í § 1 ikki eru loknar.
§ 3. Brot á §§ 1 og 2 verða revsað við bót.
§ 4. Henda kunngerð kemur í gildi dagin eftir, at hon er kunngjørd.


text:
Líknandi greinar
Ægir hevði eitt sera gott FM 2018
News.fo og Norðoyar Portalurin vóru í Páls Høll og hugdi eftir Føroyameistaraheitinum á langgeil í Vági. Tað gekk gott fyri okkara lið Ægir, okkara dreingir setti tvey Føroyskt junior met, tað var í 4×200 frí og 4×100 frí og kundi eisini fingið eitt juniormet afturat í liðsvimjingini 4×100 blandað, men av ein ella aðari orsøk, Les meira…
Atlantic Airways byggir Hilton-hotell í Havn
Nýggja hotellið, sum Atlantic Airways fer at reka við Staravegin í Havn, verður eitt Hilton Garden Inn hotell, og stjóri á Hilton í Føroyum verður Martin Restorff. Hilton Garden Inn Faroe Islands verður navnið á nýggja fýra stjørnu hotellinum, sum Atlantic Airways fer at reka við Staravegin í Havn. Hotellið verður sostatt partur av heimsumfatandi Les meira…
Rókur Trygvason frá Ægir silvur og stórt persónligt met
Rókur Trygvason frá Ægir svam ein serstakliga góðan 200 metur bringu seinnapartin í Bergen Swim Festival 2018, har hann settið eitt stórt persónligt met við tíðini 2:24.49 og nú er hann minni enn eitt sekund frá Junior metinum, sum er 2:23.72 og sum Roland Toftum eigur. Roland Toftum svam í A-finaluni fyri seniorar og hansara Les meira…


text:
- Tíðindi, mentan og ítróttur
Savnsgull: Eg tori at liva
Tak niður
Sending um Steinvør Fonn úr Klaksvík, sum ikki er bangin fyri at viðganga, at hon bæði er sjálvsøkin og krevjandi og tískil ikki løtt at liva saman við. Samstundis er hon eisini við egnum orðum góðtrúgvin og heimføðislig.
Tað hendir nakað, har hon er, og familjan hevur alt at siga fyri hana. Tónleik og sang gongur hon uppí við lív og sál, og m.a. stjórnar hon kvinnukórinum Suð. Menn hava ikki atgongd har, tí teir hava alt ov ilt við at læra uttanat.
Steinvør hevur útbúgving sum lærari, men gavst eftir fimm árum, tí hon ikki orkaði frek og óuppdrigin børn. Nú starvast hon í familjufyritøkuni Fonn Flog, men útilokar kortini ikki, at hon seinni fer at taka lærarastarvið upp aftur.
Sendingina gjørdu Leivur Hansen og Bjørg Mohr Anderssen.


text:
Hægsti oljuprísur í tvey ár
Oljuprísurin fór lutfalsliga nógv upp seinnapartin í gjár og hækkaði við heilum tveimum dollarum fyri tunnuna eftir nøkrum tímun. Í gjárkvøldið kostaði ein tunna av Norðsjóvaroljuni Brent 64,41 dollarar, áðrenn hann fall eitt sindur aftur.
Um níggju-tíðina í gjárkvøldið var prísurin 64,05 dollarar fyri tunnuna.
Hetta er hægsti oljuprísur síðani juni 2015.
Brent byrjaði árið við 54 dollarar fyri tunnuna og var heilt niðri á 44 dollarum í summar. Síðani tá er hann hækkaður munandi, helst tí at oljugoymslurnar kring heimin eru farnar at tømast, og orsakað av ófriði í Miðeystri og aðrastaðni í heiminum.
Oljupríshækkingin í gjár kom eftir fleiri tíðindi um politiskar hendingar í Saudiarabia, har millum annað fleiri týðandi persónar eru handtiknir fyri korrupsjón.
Vandin fyri, at stígur kann koma í oljuframleiðsluna í Saudiarabia, er øktur eftir hetta.
Kelda: e24.no


text:
Agnar Frederiksen
03.01.2018 - 16:43
Ítróttur > Ítróttur > Fótbóltur
Aftur í kvøld er Premier League á skánni. Hesaferð verður bert ein dystur leiktur, men talan er um eina sera spennandi grannauppgerð.
Arsenal tekur ímóti Chelsea á Emirates, og heimaliðið hevur tørv á einum sigri fyri at hála inn í stríðnum um fjórða plássið. Undna dystinum er Arsenal 6 stig aftanfyri Liverpool, ið tó hevur leikt ein dyst meira. Chelsea kann við einum sigri taka 2.plássið frá United aftur.
Tá liðini hittust á Stamford Bridge í september, endaði tað við málleysum javnleiki.
Arsenal er uttan umráðandi leikarar sum Nacho Monreal og Aaron Ramsey, og Mesut Özil noyðist helst eisini at sita uttanfyri við knæskaða.
Dysturin verður bríkslaður í gongd kl. 19.45, og kann síggjast á TV3 +


text:
Ingi Samuelsen
20.11.2017 - 11:13
Tíðindi > Tíðindi > Kongalig
Fáum hjúnum er unt at halda jarnbrúdleyp – 70 ara brúdleypsdag – men tað kunnu bretsku kongshjúnini, Elizabeth II drotning, og maður hennara Philip prinsur, í dag.
Tey vórðu gift í Westminster Abbey í London 20. november 1947, bert tvey ár eftir, at annar heimsbardagi var av.
Tá vórðu tey heiðrað við skreyt og skrúð, men 70 ára brúdleypsdagurin verður, sambært Reuters tíðindastovuni, meira friðarligur.
Dagurin verður markeraður við familjudøgurða á Windsor kongsborgini og úr Westminster Abbey fara klokkurnar at spæla í tríggjar tímar.
Kongshjúnini hittust fyrstu ferð, tá tey vóru tannáringar. Elizabeth var 21 ára gomul, tá tey giftust.
Philip prinsur, ið er sonur ein grikskan prins, slepti sínum egnu titlum og griksk-ortodoksu trúnni fyri at gerast bretskur ríkisborgari og gifta seg við bretsku prinsessuni.
Undan brúdleypinum segði hann Elizabeth drotning, móðir Elisabeth II drotning, at hann var ”fullkomiliga og treytaleyst” forelskaður í dóttir hennara.
Síðan hevur Elisabeth II drotning lýst Philip prins sum ein klett.
Elisabeth drotning, sum í dag er 91 ár, hevur fýra børn við Philip prinsi, ið er farin um tey 96 árini.


text:
Nýggjastu tíðindini
Melda til tíðindabræv
Tíðindi - 8. februar 2018
Aftur í ár fer FSF at skipa fyri ráðstevnu um barna- og ungdómsfótbólt. Í ár verður ráðstevnan í døgunum 2. og 3. mars
Í ár verður ráðstevnan um barna- og ungdómsfótbólt fríggjadagin og leygardagin, 2. og 3. mars. Tilmeldingarfreistin er 19. februar - Mynd: Hans Erik Danielsen
- Ráðstevnan í fjør eydnaðist væl, har eini 60-70 venjarar luttóku. Í ár útbyggja vit konseptið eitt sindur, við millum annað at fáa útlendingar á vitjan, umframt at luttakararnir hesaferð fáa møguleikan at gista fríggjakvøld.
- Vónandi kann hetta gera ráðstevnuna enn meira áhugaverda, og ikki minst økja um óformella fótbóltsprátið, nú luttakararnir fáa møguleikan at gista fríggjakvøld, sigur Pætur Clementsen, teksniskur stjóri í FSF.
Aftur í ár fer Fótbóltssamband Føroya at skipa fyri ráðstevnu um barna- og ungdómsfótbólt. Hesaferð verður ráðstevnan í døgunum 2. og 3. mars. Endamálið við stevnuni er at geva teimum, ið fáast við barna- og ungdómsvenjingar úti í feløgunum íblástur og høvið at hittast og práta um fótbólt.
- Við hesari ráðstevnu ynskja vit at skapa eitt tiltak, har venjarar kunnu fáa fakligan íblástur, og vónandi kann hetta eisini blíva eitt hæddarpunkt á árinum hjá øllum barna- og ungdómsvenjarum í Føroyum, sigur Pætur Clementsen.
Tilmelding til “Ráðstevnuna um barna- og ungdómsfótbólt” fer fram í Nethandilinum á heimasíðuni hjá FSF. Freistin at boða frá luttøku er mánadagin 19. februar 2018.
Nærri kunning um ráðstevnuna sæst her: Ráðstevna um barna- og ungdómsfótbólt


text:
Hetta er ikki nógv, tá ið hugsað verður um, at býur, ljóð, yrkingar og tónleikur og luktur og alt blandast saman til eina stóra upplvingarsama fyllu. Hetta eru bara løtumyndir frá eini ógvuliga góðari plátuframløðu, sum varð hildin í Steinprenti í kvøld. Túrurin á veg oman í sól og summari. Nógv verður bygt í […]
MÍTT NAVN VIÐ HONDSKRIFT upplestur, tónleikur og myndlist Orð: Lív Maria Róadóttir Jæger (FO) Tónleikur: Lasse Thorning Jæger (DK) Myndlist: Hanni Bjartalíð (FO) LP-plátuútgáva fríggjakvøldið 4. juli 2014 klokkan 20 Steinprent, Skálatrøð 16, Tórshavn. Mítt navn við hondskrift:ein verkætlan, sum umfatar upplestur, tónleik og myndlist. Í samstarvi við grafiska verkstaðin Steinprent kemur út […]


text:
16. Okt 2018
Vit hava varhugan av, at tað við ABC kampanjuni eydnaðist at røkka eini stórari fjøld í Føroyum og í størri mun skapa tilvit um, hvussu ein kann betra um og varðveita góða sálarliga heilsu. Tað eru vit ómetaliga glað fyri.
15. Okt 2018
ABC-vikan 2018, har fimm filmar vórðu framleiddir til at vísa gjøgnum vikuna.
12. Okt 2018
Presturin Heri Jógvan Joensen vitjar í Vágsbotni og gongur túr við hundinum úti í Havnardali. Filmurin er gjørdur í sambandi við átakið hjá Fólkaheilsuráðnum ABC fyri sálarliga heilsu.Skrá fyri ABC vikunaTíðinda skriv í sambandi við ABC-vikuna 2018 ...
11. Okt 2018
Poula Patursson gongur til veving, soleiðis er hon virkin í síni frítíð saman við øðrum. Hetta gevur henni nógv í gerandisdegnum, har hon kann seta ferðina niður eina løtu og vera hugbundin. ABC: ver virkin, ver saman, ver hugbundin.
10. Okt 2018
Eyðbjørg vitjar gomul fólk saman við ommu síni Oddvá; hetta gevur henni nógv, men eisini ommuni, sum samstundis er saman við ommudóttrini Eyðbjørg. Ikki minst fyri hann, sum far vitjan - í hesum førinum Bjarni Jøkladal, hevur hetta sera stóran týdning.
09. Okt 2018
Borghild, Martin og børnini duga væl at røkja sína likamligu og sálarligu heilsu. Tey gera nógv saman, sum gevur meining og hugbindur tey. Millum annað svimja tey á sjónum og fáa sær okkurt gott omaná.Skrá fyri ABC vikunaTíðinda skriv í sambandi við ABC-vikuna 2018 ...
08. Okt 2018
Her er yvirlit yvir skránna fyri ABC vikuna 2018. Nógv spennandi átøk eru gjøgnum vikuna.
08. Okt 2018
Í ABC vikuni almannakunngera vit fimm ABC filmar. Fyrsti filmur er her. Filmurin snýr seg um, hvussu kórsangur í ABC samanhangi kann geva gleði, styrkja um felagskensluna og tað at vera saman um okkurt, sum hevur stóran týdning fyri einstaklingin.Skrá fyri ABC vikunaTíðinda skriv í...


text:
Framherji-samtakið í Fuglafirði hevði eitt rímiliga gott ár í fjør við 71 milliónum krónum í avlopi. Heilt so gott ár sum árið frammanundan, var tað tó ikki. Í 2016 hevði Framherji eitt avlop á 85 milliónir krónur.
Smápartafelagið Framherji, sum er móðurfelag í samtakinum, kom úr 2017 við einum avlopi á 54 milliónir krónur, nakað minni enn í 2016 tá avlopið var 81 milliónir.
Fimm feløg eru við í samtaksuppgerðini hjá Framherja. Tey eru Pf. Akraberg, Pf. Regn og Pf. Eysturoy, sum Spf. Framherji eigur einsamalt, og so Pf. Pelagos, uppsjóvarvirkið í Fuglafirði, sum Framherji eigur ein lítlan triðing í og so Pf. Faroe Origin, sum Framherji eigur fjórðingin í.
Spf. Framherji eigur og rekur uppsjóvarskipini Fagraberg og Høgaberg, Pf. Akraberg eigur flakatrolaran av sama navni, Pf. Regn eigur línuskipini Stapan og Skørin og Pf. Eysturoy eigur línuskipini Sigmund og Mascot.
Nýskipan gongur út yvir lønsemið
Hóast felagið ikki beinleiðis letur illa at í ársfrágreiðing síni, so verður eisini gjørt vart við, at tær góðu tíðirnar eru av, og at tað tí ikki væntast eins góð úrslit í ár og í komandi árum. Og hetta skyldast førdi politikkurin í landinum.
”Landsins leiðsla hevur avgjørt, at partur av Barentshavskvotuni og pelagiska tilfeinginum skal seljast á uppboðssølu. Hetta gongur út yvir lønsemið og úrslitið hjá felagnum... Mett verður, at útlit eru fyri lønandi rakstri í framtíðini...”, stendur at lesa í ársfrágreiðingini.
Úrslitið hjá Framherja er somikið gott, at smápartafelagið í løtuni liggur á einum 18. plássi á topp 25-listanum hjá Vinnuvitan.biz yvir bestu ársúrslitini í 2017. Listin byggir á 1745 innkomnar roknskapir, og onkrir eru – ið koma á listan -, sum ikki eru innlatnir enn. Hevði alt samtakið verið tikin við í uppgerðina, høvdu tær 71 milliónirnar í 2017 rokkið til eitt fyribils 16. pláss á listanum.
Spf. Framherji má sigast at vera eitt vælbjargað felag, serliga tá hugsað verður um, at talan er um eitt smápartafelag. Eginognin á nýggjárinum var 296 milliónir krónur.
Annfinn Olsen, stjóri, eigur tveir triðingar í felagnum. Seinasta triðingin í felagnum eigur Spf. Framinvest, sum Annfinn Olsen eigur saman við stóra íslendska felagnum Samherji hf. í Akureyri. Framinvest hevur eisini sett pengar í íslendska felagið Bliki hf., Pf. Bergfrost í Fuglafirði og føroyska oljufelagið, Pf. Effo.
Íslendingurin þórsteinn Már Baldvinsson, forstjóri í Samherja hf, er nevndarformaður í Spf. Framherja. Hinir nevndarlimirnir eru Bjørn á Heygum, advokatur, og kona Anfinns, Elisabeth Ditleifsdóttir Eldevig Olsen.
Kelda: Vinnuvitan.biz


text:
// Drenasfalt er ein grov asfaltblanding og verður nýtt at drena við. Verður millum annað nýtt til undirlag á graslíkisvallum.
Drenasfalt, steinstødd 0-8 mm
// Oljugrús verður einamest nýtt til bøtingar, viðlíkahald, gongubreytir, tún, o.a. Oljugrús er ikki so sterkt sum vanligt asfalt; stigar og annað spískt kann gera merkir og hol í oljugrúsið, serliga tá tað er nýlagt.
Oljugrús, steinstødd 0-8 mm
// Upprætting, beriløg
// Asfaltgrús verður einamest nýtt til hægri upprættingar og undirløg, har slitlagið verður lagt omaná beinanvegin.
Asfaltgrús, steinstødd 0-16 mm
Asfaltgrús, steinstødd 0-22 mm
// Slit- og bindiløg
// Asfaltgrúsbetong verður nýtt til undirløg, men kann eisini nýtast sum fyribils slitlag, t.e. kann liggja eina tíð áðrenn slitlag verður lagt omaná.
Asfaltgrúsbetong, steinstødd 0-8 mm
Asfaltgrúsbetong, steinstødd 0-11 mm
Asfaltgrúsbetong, steinstødd 0-16 mm
// Slit- og bindiløg
// Asfaltbetong er ein tøtt asfaltblanding og verður nýtt til vegir, havnaløg, gongubreitir, tún, v.m.
Asfaltbetong, steinstødd 0-4 mm
Asfaltbetong, steinstødd 0-8 mm
Asfaltbetong, steinstødd 0-16 mm
// Slit- og bindiløg
// Asfaltbetong er ein tøtt asfaltblanding og verður nýtt til vegir, havnaløg, gongubreitir, tún, v.m.
// Framleitt við norskum tilfari (Durasplitt), ið gevur ein ljósari og slitsterkari veg/øki.
Asfaltbetong, steinstødd 0-8 mm, 35 % ljóst tilfar
Asfaltbetong, steinstødd 0-11 mm, 30 % ljóst tilfar
Asfaltbetong, steinstødd 0-8 mm, 35 % ljóst tilfar
// Slitløg
// Sermerkt fyri Sma er, at hetta er ein ógvuliga steinrík blanding við høgum bitumenprosenti. Fyri at fyribyrgja floti verða trevjur tilsettar. Verður brúkt til vegir við nógvari og tungari ferðslu, havnarløg, uttanfyri flakavirkir og til hallargólv. Altumráðandi er at undirlagið er gott, tá Sma skal brúkast.
Skervmastiks, steinstødd 0-8 mm
Skervmastiks, steinstødd 0-16 mm
// Slitløg
// Sermerkt fyri Sma er, at hetta er ein ógvuliga steinrík blanding við høgum bitumenprosenti. Fyri at fyribyrgja floti verða trevjur tilsettar. Verður brúkt til vegir við nógvari og tungari ferðslu, havnarløg, uttanfyri flakavirkir og til hallargólv. Altumráðandi er at undirlagið er gott, tá Sma skal brúkast.
// Framleitt við norskum tilfari (Durasplitt), ið gevur ein ljósari og slitsterkari veg/øki.
Skervmastiks, steinstødd 0-8 mm, 50 % ljóst tilfar
Skervmastiks, steinstødd 0-11 mm, 45 % ljóst tilfar
Skervmastiks, steinstødd 0-16 mm, 55 % ljóst tilfar
Prísur: 9,30 kr/litur
Kann keypast úr bitumengoymsluni í Hósvík


text:
Tannáringar í missión – Moldova og Albanien
Í døgunum 16 – 27 juli koma 22 føroyskir tannáringar at vitja í so fjarskotnum londum sum Albanien og Moldova. Tað gongur tó ikki altið eftir ætlan.
Meiningin var, at tey skuldu fara úr Føroyum seinasta leygardag, 14. juli, við flogfari til Keypmannahavnar, og síðani við flogfari beinleiðis úr Keypmannahavn ávíkavist til Albanien og Moldova.
FERÐAFORINGAR
Liðið, sum skuldi til Moldova, fór tó úr Føroyum til tíðina og er komið í øllum góðum til Moldova, men liðið, sum skuldi til Albanien, og sum hevði ferðaseðil við SAS, kom at liggja veðurfast í Vágunum frá leygardegnum til mánamorgunin. Tey fingu umbookað ferðaseðilin til Atlntasflog, og tí komu tey avstað mánamorgunin. Tey gistu eina nátt í Kristnastovu í Keypmannahavn. Tey fóru úr Keypmannahavn við flogfari via Rom til Albanien, har tey lendu, eftir nógvar ferðaforðingar, týskvøldið kl.20.30.
FERÐALEIÐARAR
Við í ferðalagnum eru ferðaleiðararnir Anita og Oddmar Tausen, sum vera við í Albanien, meðan ferðaleiðararnir Tanja Mortensen og Jónleif Danielsen vera við í Moldova. Anita skrivar soleiðis á facebook, eftir at tey eru komin til Albanien: “So komu vit loksins fram til Albanien. Vit eru mega móð nú, men fara til verka kl.08:45 mikumorgunin!”
TIM
Tað er missiónsfelagsskapurin TIM (Teens In Missions/Tannáringar Í Missión) sum stendur fyri arbeiðinum, og sum er ein felagsskapur undir stóra altjóða Missiónsfelagsskapinum Operation Mobilsation (OM).
FÁTÆKAR FAMILJUR
Føroysku tannáringarnir koma, saman við føroysku ferðaleiðarum sínum, at arbeiða millum fátøk Zigoynarabørn og Zigoynarafamiljur. Í Albanien kemur liðið at arbeiða í býnum Lushjne, har tey koma at hava summarlegu fyri umleið 60 børnum. Eisini koma tey at vitja fátækar Zigoynarafamiljur við mati og klæðum.
Tey hava við sær úr Føroyum hópin av bundum lutum, sum t.d. hosur, skóleistar, turriklæðir, húgvur o.a. Eisini koma tey at vitja samkomur, har tey koma at taka lut í sangi og vitnisburði.
Kristiliga Tíðindatænastan
v/Poul Jóhan Djurhuus
gjaranes@gmail.com
Tlf: 228314
skrivað: pjd 19.07.2018


text:
§ 1.
Sáttmálaøki
Hesin sáttmáli fevnir um alt arbeiði innan sáttmála- og serarbeiðaraøki á hotellum, gistingarhúsum, matstovum.
Sáttmálin fevnir tó ikki um fólk í leiðandi starvi ella fólk, hvørs støða hjá arbeiðsgevaranum er av tílíkum slagi, at hon gevur rætt til at disponera í stóran mun bindandi fyri arbeiðsgevara. Hetta er bert galdandi fyri eitt fólk á hvørjum arbeiðsplássi.
§ 2.
Arbeiðstíð
Arbeiðstíðin er 40 tímar um vikuna sambært arbeiðsætlan, sum løgd verður fyri 4 vikur í senn.
Arbeiðsfólkið skal hava arbeiðsætlanina í seinasta lagi 14 dagar áðrenn hon kemur í gildi. Tó bert til í serligum førum at leggja arbeiðsætlanina í seinasta lagi 7 dagar áðrenn hon kemur í gildi.
Um starvsfólk eru til taks hjá arbeiðsgevaranum í matarsteðginum, skal mattíðin ikki dragast frá arbeiðstíðini.
§ 3.
Løn
Lønin er tann til eina og hvørja tíð ásetta løn til fastløntar arbeiðarar um mánaðin fyri vanligt arbeiði 40 tíma viku sambært høvuðssáttmálan millum Føroya Arbeiðarafelag/Havnar Arbeiðskvinnufelag/Havnar Arbeiðarafelag/Klaksvíkar Arbeiðskvinnufelag/Klaksvíkar Arbeiðmannafelag og Føroya Arbeiðsgevarafelag.
Fyri arbeiði innan fyri arbeiðsætlanina verða latnar hesar viðbøtur:
- mánadag til fríggjadag millum kl. 21.00 og 24.00 4,50% pr. tíma
- mánadag til leygardag millum kl. 00.00 og 07.00 8,25% pr. tíma
- leygardag millum kl. 07.00 og 14.00 5,50% pr. tíma
- leygardag millum kl. 14.00 og 24.00 6,25% pr. tíma
- sunnudag millum kl. 00.00 og 07.00 13,75% pr. tíma
- sunnudag millum kl. 07.00 og 24.00 8,25% pr. tíma
- halgidagar, 1. mai, flaggdagin,
páskaaftan, hvítusunnuaftan, grundlógardag,
1. november, jólaaftan, ólavsøkuaftan, ólavsøkudag. 13,75% pr. tíma
Fyri tímalønt arbeiði verður vanlig tímaløn sambært høvuðssáttmálanum goldin, umframt tær viðbøtur sum nevndar eru omanfyri.
Tilkallivakt verður lønt sambært viðkomandi áseting í høvuðssáttmálanum partanna millum.
Fólk við fastari lutvísari vikuligari arbeiðstíð verða at løna eftir somu reglum sum fólk við fullari viku, tó soleiðis at lønin verður roknað lutfalsliga í mun til 40 tíma viku.
Útbúnir køksassistentar fáa viðbót, sum er 10% av vanligu tímalønini.
Ungfólk 14 ár fáa 50%, 15 og 16 fáa 75% av vaksnamannalønini bæði fyri normal- og yvirtíð.
§ 4.
Arbeiði uttan fyri vaktarskipanina
Verður arbeitt uttan fyri tíðir, sum ásettar eru í arbeiðsætlanini, verður hetta arbeiði lønt við vanligari tímaløn umframt hesum viðbótum:
- mánadag til fríggjadag millum kl. 17.00 og 21.00 7% av vanligu tímalønini
- mánadag til fríggjadag millum kl. 21.00 og 08.00 20% av vanligu tímalønini
- leygardag millum kl. 07.00 og 14.00 7% av vanligu tímalønini
- leygardag millum kl. 14.00 og 24.00 20% av vanligu tímalønini
- sunnudag og halgidagar 20% av vanligu tímalønini
- 1. mai, flaggdagin, páskaaftan, hvítusunnuaftan,
grundlógardag, 1. november, jólaaftan,
ólavsøkuaftan, ólavsøkudag. 20% av vanligu tímalønini
Úrtíðarløn kann, um arbeiðsfólk ynskir tað, og arbeiðsgevarin samtykkir, avspákast í sama lutfalli, sum úrtíðartaksturin í mun til vanligu lønina.
Arbeiðsgevarin avgerð í samráð við arbeiðsfólki , nær avspákingin skal vera, og boðar frá hesum í góðari tíð, tvs. vanliga ikki seinni enn 4 dagar frammanundan.
Avspákingin skal vera í heilum ella hálvum døgum og skal vera av í seinasta lagi tveir mánaðir aftaná, at viðkomandi úrtíðararbeiði er útint. Tímar, sum ikki eru avspákaðir í hesum tíðarskeiði, verða útgoldnir sum yvirtíð. Tílík avspáking skal ikki leggjast á dagar, sum frammanundan eru frídagar.
§ 5.
Stk. 1. Arbeiðsfólk, sum arbeiða 15 ella færri tímar í meðal um vikuna ella sum arbeiða styttri enn 3 mánaðir samanhangandi, fáa vanliga tímaløn sambært høvuðssáttmálanum allar arbeiddar tímar. Ásetingin í høvuðssáttmálanum um eftirløn er ikki galdandi fyri hesi. Ístaðin rindar arbeiðsgevari hin 1. mai 2018 2% afturat arbeiðslønini sum eftirløn, og hin 1. mai 2019 rindar arbeiðsgevari 4% afturat arbeiðslønini sum eftirløn.
Sama er galdandi fyri hjálparfólk til veitslur og tílíkt uttan mun til tal av arbeiddum tímum.
Stk. 2. Tímatalið verður uppgjørt mánaðarliga og roknað sum meðal tímatal um vikuna seinastu 3 mánaðirnar. Í hesi uppgerð verður arbeiði í juli og august (summarfrítíðin) ikki talt við.
Stk. 3. Tá uppgerðin í stk. 2 vísir, at arbeiðsfólkið seinastu 3 mánaðirnar er farið antin upp um ella undir markið í stk. 1, verða løn og eftirløn tillagað samsvarandi hesum frá tí 1. í fylgjandi mánaðanum.
Stk. 4. Arbeiðsfólk, sum hava arbeitt 1 ár og longri, og sum ikki eru lesandi ella hjálparfólk til veitslur og tílíkt, eru ikki fevnd av ásetingini í stk. 1.
§ 6.
Útgjaldingardagur
Lønin hjá mánaðarløntum verður útgoldin seinast í mánaðinum og skal vera avgreidd í seinasta lagi 25. í mánaðinum. Lønin hjá tímaløntum verður útgoldin sum ásett í høvuðssáttmálanum.
§ 7.
Broytingar av lønum
Verða lønirnar í høvuðssáttmálanum og fastlønarsáttmálanum broyttar, so verða lønirnar í hesum sáttmala broyttar samsvarandi, burtursæð frá har hesin sáttmáli hevur serstakar ásetingar fyri yvirtíð og fyri arbeiði í vaktarskipanum.
§ 8.
Frítíð og frítíðarløn
Frítíð og frítíðarløn verða latin samsvarandi galdandi frítíðarlóg.
§ 9.
Álitismannaskipan
Viðvíkjandi álitismannaskipan, so verður víst til álitismannaskipanina í høvuðssáttmálanum millum feløgini.
§ 10.
Uppsagnarfreistir
Fyri fastlønt verða uppsagnarfreistirnar í fastlønarsáttmálanum galdandi.
Fyri tímalønt verða uppsagnarfreistirnar í høvuðssáttmálanum galdandi.
§ 11.
Gerðarættur
Viðvíkjandi ósemju um arbeiði, sum ikki er tilskilað í sáttmálanum, og trætur um rætta fatan av sáttmálanum verður víst til høvuðssáttmálan hjá feløgunum.
§ 12.
Prosentgjøld
Arbeiðsgevarin rindar tey prosentgjøld, limagjøld og eftirlønargjøld sum ásett eru í høvuðssáttmálanum hjá feløgunum, og eftir skipanini sum ásett er í nevnda sáttmála.
§ 13.
Aðrar ásetingar
Har annað ikki er nevnt í hesum sáttmála verða galdandi ásetingarnar í høvuðs- sáttmálanum hjá pørtunum, tó ikki ásetingarnar um arbeiðstíð og løn, har hesin sáttmáli ikki vísir til ásetingarnar um løn í høvuðssáttmálanum.
§ 14.
Gildiskoma og uppsøgn
Sáttmálin er galdandi frá 1. mai 2018, og kann sigast upp av øðrum partinum við 4 mánaða ávaring til ein 1. mai, tó í fyrsta lagi til 1. mai ár 2020.
§ 15.
Sáttmálaeintøk
Hesin sáttmáli verður undirskrivaður í tveimum einsljóðandi eintøkum.
Tórshavn, 19. mai 2018
Føroya Arbeiðarafelag Føroya Arbeiðsgevarafelag
Havnar Arbeiðarafelag
Havnar Arbeiðskvinnufelag
Klaksvíkar Arbeiðskvinnufelag
Klaksvíkar Arbeiðsmannafelag


text:
- Tíðindi, mentan og ítróttur
Býarbókasavnið fær fjórðu hæddina kortini
Tak niður
- Tað var ein misskiljing, tá fíggjarnevndin í býráðnum samtykti at fylgja tilmælinum frá síni egnu umsiting og taka fjórðu hæddina burturúr heildarætlanini fyri bókasavnið. Tað sigur Gunvør Balle, varaborgarstjóri og fíggjarnevndarlimur.
Samtykti tilmæli
Tað sá annars út til at vera rímuliga greitt fyri tey flestu, sum lósu gerðabókina hjá høvuðsstaðarkommununi.
Stjórnin - tað er evsta umsitingin á Vaglinum - mælir fíggjarnevndini til at samtykkja, at heildarætlanin fyri umbyggingina av Býarbókasavninum ikki fevnir um 4. hædd. Heldur skuldu hølini brúkast til skrivstovur hjá umsitingini.
18. mai samtykti fíggjarnevndin at taka undir við tilmælinum og beina málið í býráðið.
Mótmæltu ætlanunum
Samtyktin fekk starvsfólkið á Býarbókasavninum at senda eitt opið mótmælisskriv til allar býráðspolitikarar, og eisini politikarar úr minnilutanum góvu ilt av sær.
Helena Dam á Neystabø, býráðslimur fyri Javnaðarflokkin, sum er í andstøðu, fanst hvassliga at ætlaninum hjá kommununi.
Eitt mistak
Málið varð tikið av skránni til býráðsfundin 24. mai, og í almennari fráboðan í gjárkvøldi sum aftursvar til Helenu Dam á Neystabø sigur Gunvør Balle, varaborgarstjóri, at alt málið er ein misskiljing og eitt mistak, sum kann henda.
- Tað er soleiðis viðhvørt, tá ið tað eru nógv og drúgv mál á skrá, og tingini ganga ov skjótt, so henda mistøk og misskiljingar, og hetta er eitt dømi um tað - at vit vóru ikki nóg væl ílatin og høvdu kanska ikki fingið lisið málið nóg væl, sigur Gunvør Balle.
Sambært Gunnvør Balle hevur ætlanin altíð verið, sum Helena Dam á Neystabø eisini vísti á, at Býarbókasavnið skuldu fáa ta fjórðu hæddina.
- Tað hevur gingið ov skjótt, og man hevur samtykt nakað, sum man ikki ætlaði sær. Tað hevur allatíð ligið í kortunum, at bókasavnið skuldi fáa triðju og fjórðu hædd, tá KT- og Fíggjardeildin fluttu út, sigur Gunvør Balle, varaborgarstjóri.
- Tað er eingin umbering, tað eigur ikki at henda, sigur varaborgarstjórin.
Málið verður aftur viðgjørt á býráðsfundi í komandi viku, og sambært Gunvør Balle verður ikki tikið undir við tilmælinum frá fyrisitingini kortini.
Hoyr samrøðuna við Gunnvør Balle, varaborgarstjóri í Tórshavnar kommunu, omanfyri.
Sí eisini


text:
Leygardagin 1. juni verður fyrsta átakið hjá Grøna Bólki hjá Vágs kommunu, tá skipað verður fyri endurnýtslu av barnaklæðum í Framtíðini í Vági.
Vágs kommuna ynskir við Grøna Bólki, at seta umhvørvisvernd, burðardygd og grøn átøk á skránna. Bólkurin fer millum annað at arbeiða við endurnýtslu av klæðum og lutum, við umhvørvisvinarligum húsarhaldi, við orkusparing, við at seta benkur upp og fríðka um. Somuleiðis fara søguligir túrar at vera gjørdir í bygdaløgum.
Fyrsta átakið verður nú leygardagin 1. juni kl. 10, tá ið fólk eru vælkomin í Framtíðina við brúktum barnaklæðum, sum tað ber til at lata inn, samstundis sum øll eru vælkomin at fáa sær brúkt barnaklæðir. Ætlanin er at hava klæðir í stødd upp til umleið 16 ár.
Átakið hevur verið roynt tvær ferðir áður og royndirnar eru sera góðar. Íalt vóru uml 300 fólk annahvørt við klæðum, ella og fingu sær klæðir.
Endamálini við júst hesum átakinum eru fleiri, millum annað at læra børn og vaksin, at tað er cool at endurnýta, og at hetta er ein máti at verja umhvørvið. Klædnaídnaðurin er ein tann mest dálkandi ídnaður sum er, tíverri.
Fyri barnafamiljur kann tað vera ein dýrur postur at keypa klæðir. Nú er høvi at fáa sær tað, ið ein ynskir ókeypis, og at koma eitt sindur burturfrá at alt skal snýgva seg um forbrúk. Nógv klæðir eru sera lítið brúkt, og nýmótans, so tað ber til at gera kubbi.
Verðið hjartaliga vælkomin í Framtíðina leygardagin millum klokkan 10 og 16.


text:
Sum nakað nýtt, hevur heimasíðan hjá Runavíkar kommunu, nú fingið eitt nýtt punkt, sum eitur myndafrásagnir. Hetta er at finna í menuyvirlitinum í vinsta bredda. Her leggja vit myndir inn, frá ymiskum tiltøkum í kommununi. Um tit hava eitthvørt alment tiltak, eru øll vælkomin at senda myndir til: kunningarstovan@runavik.fo ella runavik@runavik.fo.
05.11.2009
Myndafrásagnir á heimasíðuni
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Um Guð vil og vit liva, og veðrið er til vilda, er ætlanin at skipa fyri eina útferð sunnudagin kl. 14.00. Útferð verður skipa soleiðis, at bæði sunnudagsskúlin og møti hava útferðina saman.
Ætlanin er at fara út á Kolsstein.
Dakko kemur at hava eina andagt, og so fara vit eisini at spæla og hugna okkum saman.
Okkurt verður eisini til matna, meðan kaffi/te og annað drekkandi tekur man sjálvur við.
Vegna útferðina verður eingin sunnudagsskúli kl. 14.00 og einki møti kl. 18.00 sunnudagin.
Øll eru hjartaliga vælkomin við.
Um broytingar koma, verður kunna um tað


text:
Giulia D'Asta úr Italia og Blance Rollet úr Frankaríki hava seinasta árið verið skiftisnæmingar í Føroyum. Tær hava búð hjá hvør síni vertsfamilju í Føroyum, og hava lært nógv um Føroyar og føroysku mentanina.
Tær hava nógv at fortelja, og millum annað sigur Giulia, at hon lærdi ironi í Føroyum, og tað tey brúka í Italia.
Carsten Friis Overby er Organization Development & Team Coordinator í AFS Interkultur Danmark. Hann greiðir frá møguleikinum, ið bæði familjur og miðnámsskúlar hava við AFS skipanini.


text:
Michael Bond
Michael Bond er enskur rithøvundur, føddur í Newbury, Berkshire í Onglandi 13, januar 1926 og býr nú í London, tætt við Paddington støðina. Michael Bond fór at skriva í 1945 og fekk sína fyrstu søgu á prent í einum tíðarriti kallað London Opinion. Hann hevði ikki ætlað sær at skriva fyri børnum, men eftir at verða biðin um at skriva ein sjónvarpsleik til børn, fór hann undir hetta.
Fyrsta barnnabókin var A Bear called Paddington, og hon kom út í 1958. Hesa tíðina starvaðist Michael Bond sum kameramaður í BBC. Eftir at hava skrivað fyrstu bókina um Paddington, gjørdist Michael so bitin av hesum, at hann helt fram at skriva til børn, og í 1967 vóru bøkurnar so væl umtóktar, at tað gjørdist møguligt hjá honum at vera rithøvundur burturav og gevast at arbeiða á BBC.
Hóast Michael Bond hevur skrivað so mangt annað enn bara søgur um Paddington, so er tað tær søgurnar, vit seta hann í samband við. Søgurnar um bjørnina úr myrkasta Peru eru gjørdar til myndabøkur, klaffabøkur, hann hevur verið á palli og í sjónvarpi. Ummælarar siga, at tað, sum ger Paddington so serliga, eru evnini at koma sær upp í trupulleikar, fyri síðan at snúgva sær burtur úr teimum aftur, uttan at nakar er komin til skaða. Paddington er eisini vorðin til leiku, hann hevur verið myndevni á frímerki, og í 2000 varð ein bronzustandmynd av henni sett upp á Paddington støðini í London.
Útgávur:
2009 Paddington
Umrøða:
Nicholas Lezard: Classic of the Month: A Bear called Paddington by Michael Bond. Guardian 19. januar 2005
Richard Lea: Paddington Bear faces questions of asylum status. Guardian 11. des. 2007
Roslyn Suclas: Paddington´s Forebear: A talk with Michael Bond. The New York Times 14. januar 2015
Heimasíða:
www.paddingtonbear.co.uk


text:
Mynstring sum heimaskipari eftir 1. januar 2017.
Heimaskiparar skulu hava skeið í ECDIS fyri at fáa sjóvinnubræv sbrt. STCW Manila 2010.
Mynstring sum skipari eftir 1. januar 2017.
Skiparar við útbúgving áðrenn 2015 skulu hava skeið í BRM. Er útbúgvingin frá áðrenn 2006, krevst eisini skeið í ECDIS.
Mynstring sum skipsførari eftir 1. januar 2017.
Skipsførarar við útbúgving frá 2006 ella seinni lúka øll krøv til at fáa útskrivað sjóvinnubræv sbrt. STCW 2010. Skipsførarar við útbúgving fyri 2006 skulu hava skeið í ECDIS.
Møguleiki er at útskriva avmarkað sjóvinnubrøv, t.e. sjóvinnubræv uttan ARPA og ECDIS.
Hvussu søki eg um sjóvinnubræv?
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla oyðublað og senda kravdu skjølini við. Á oyðublaðnum stendur, hvørji skjøl skulu sendast við umsóknini. Gev gætur, at umsóknin verður ikki viðgjørd, fyrr enn øll skjøl eru móttikin.
Oyðublað: Umsókn um vinnubræv
Hvørjar treytir eru til at fáa sjóvinnubræv?
Sjófólk, ið skulu hava sjóvinnubræv sum brúgvayvirmaður við handilsskipum, skulu lúka hesar treytir:
Viðkomandi skal vera myndugur: Allir umsøkjarar skulu vera 18 ár ella eldri.
Prógv frá sjómansskúla: Fyri at fáa sjóvinnubræv sum brúgvayvirmaður til handilsskip, skal viðkomandi hava fingið prógv sum heimaskipari, skipari ella skipsførari. Skúlaprógvið má ikki vera eldri enn 5 ár, tá ið fyrsta sjóvinnubrævið verður útskrivað.
Galdandi heilsuprógv til sjófólk: Umsøkjarar skulu hava galdandi heilsuprógv til sjófólk, ið vísir at viðkomandi bæði er skikkaður til skips- og kagtænastu.
Galdandi radioprógv: Umsøkjarar skulu hava galdandi radioprógv GMDSS (ROC ) ella (GOC).
Siglingartíð: Tað er ymiskt, hvat kravið til siglingartíð er, alt eftir hvat sjóvinnubræv talan er um. Er talan um endurnýggjan, kanst tú lesa meira her.
Útbúgvingarbók: Umsøkjarar, ið hava verið undir aspirantskipan, hava tikið sjóvinnuskúla ella eru skipsatstøðarar og tískil hava niðursetta siglingstíð, skulu eisini hava góðkenda útbúgvingarbók. Útbúgvingarbókin fæst á heimasíðuni hjá Vinnuháskúlanum . Tá ið útbúgvingarbókin er útfylt, skal hon góðkennast av Vinnuháskúlanum, áðrenn hon verður latin Sjóvinnustýrinum.


text:
Í gjár vóru 25 ár síðani barnarættindasáttmálin fyrst var góðkendur.
Sáttmálin hevur eina søgu aftanfyri seg - serliga var tað Pólland sum helt at tørvur var á slíkum sáttmála. Hetta kom stutt eftir 2. heimsbardaga og kendu teir tørvin, vegna hendingar undir krígnum.
Sáttmálin ásetur ávís rættindi hjá børnum, á sama hátt sum mannarættindasáttmálin. Í stuttum kann sigast at sáttmálin ásetur, at samfelagið skal innrætta seg so, at rúm er fyri børnum, fyri einari sunnari barnamentan og at hædd verður tikið fyri teimum ymisku tørvunum hjá barninum og børnum.
Føroyar klára seg heilt væl sum heild, og eru harumframt nakrar ábøtur gjørdar síðani 1993, tá Føroyar góðkendu sáttmálan.
Tó er nógv eftir, at arbeiða við. Her serliga barnafátækadømi, familjurættur o.l..
Hvussu er so innið í barnagarðinum?
Hvussu væl duga vit at lurta eftir barninum?
Hvussu væl duga vit at lata barnið siga sína hugsan, á ymiskan hátt?
Hvussu væl duga vit, at geva rúm fyri hugsanum og ynskjum hjá barninum? Eru vit við til at styrkja kensluna hjá barninum, at tað megnar? Er ikki vandi fyri, at vit lata “námsætlanirnar” stýra dagligdegnum á slíkan hátt, at tað ikki eru stundir at lurta eftir, og geva barninum rúm at vera barn?
Gongdin tykist vera, at minni og minni rúm er fyri tí einstaka barninum. Vit hava stillað allar læruskipanir eftir einari tilgjørdari miðalferð, og harvið billa vit okkum inn, at øll kunnu vera við. Vit taka ikki hædd fyri, at lívsferðin hjá menniskjanum er meira sum ein alda, enn ein bein linja. Tað merkir, at ímeðan “Per” er í einum aldudali, er “Pól” kanska á einum aldutoppi. Sjálvandi kunnu teir ikki altíð orka tað sama!
Er tað ikki brot á barnarættindini, um øll skulu hava tað sama og vit ikki tá, taka útgangsstøði hjá einstaka barninum?


text:
Í 2018 verður familjurættarmálsøkið væntandi yvirtikið, og frameftir skal løgtingið smíða lógirnar á økinum. Okkum tørvar eitt orðaskifti um málsøkið, tí øll eru ikki fegin um broytingarnar, ið eru gjørdar í teimum nýggjastu donsku lógunum. Hvussu vilja vit, at okkara rættartrygd skal vera? Hvørji atlit skulu takast og til hvønn? Hvat hendir við samverurættinum, tá harðskapur…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Aðalfundur verður 16. mars kl. 19.00 í Mettustovu. Skrá sambært viðtøkum felagsins. Uppskot í skulu á skrá, mugu vera nevndini í hendi í seinasta lagi 8 dagar undan aðalfundinum. Um aðalfundurin ikki er viðtøkuførur verður eykaaðalfundur hildin kl. 19.30. Eykaaðalfundurin er altíð viðtøkuførur. Møtið fjølmentar Kvinnufelagið
Frá 01. januar í ár er barsilsskipanin broytt. Millum broytingarnar er longt barsilstíðarskeið, og at pápar ikki kunnu geva mammuni barsilsdagarnar, ið eru oyramerktir til teir. Í hesum sambandi hevur Kvinnufelagið bjóðað løgfrøðinginum Jóonnu Djurhuus í Mettustovu at fortelja um lógina og greiða frá teimum nýggjastu broytingunum. Høvið verður at seta spurningar. Allar kvinnur eru…
Limatiltak mikukvøldið 9. desember kl. 19.30 Eru fíggjarmál ein jungla, sum tú gjarna vilt skilja betur? So kom í Mettustovu mikukvøldið, har Atli Leo, ráðgevi í Fíggjarmálaráðnum, fer at greiða frá, hvussu vit lesa og skilja játtanarkarmar til fíggjarlóg, fíggjarlógina sjálva og eykajáttanir til fíggjarlógina. Tak tín iPad ella farteldu við um tú kanst. Minst…


text:
Agnar Frederiksen
13.12.2017 - 14:33
Ítróttur > Ítróttur > Hondbóltur
Í kvøld verður ein dystur í fremstu deildini hjá monnum leiktur. Hann verður í Badmintonhøllini í Klaksvík, har VÍF er á vitjan.
Undan dystinum er VÍF tvey stig aftanfyri Team Klaksvík. Vestmenningar hava tó leikt tveir dystir færri. VÍF hevur 10 stig fyri 10 dystir, og skal vinna í kvøld fyri at nærkast finaluplássunum. Team Klaksvík hevur eisini møguleika at hála inná Neistan og H71.
Liðini hittust í Vestmanna í oktober. Tá vann VÍF 32-29.
Dysturin í kvøld byrjar kl.20.00.
(Talva: Úrslitatænastan hjá HSF)


text:
Nevada
Nevada (enskt: State of Nevada) er eitt stakríki í Sambandsríkinum Amerika við umleið 2,8 mió. íbúgvum. Høvuðsstaðurin kallast Carson City og Las Vegas er størsti býurin. Í 1864 bleiv Nevada stakríki (statur) í USA. Í norðri hevur Nevada mark við Oregon og Idaho, í eystri við Utah, í suðri við Arizona, og í vestri við Kalifornia. Í oyðimørkini í Nevada er Las Vegas vorðin til ein stórbý, ferðavinnuni fyri at takka. Har býr meiri enn ein millión fólk. Tey flestu ferðafólkini fara hagar at vitja spæliskálar (casinos) og tílíkt. Størsta oyðimørkin í Norður Amerika er í Nevada, Great Basin Desert. Í Great Basin bakar sólin náðileyst, sandstormar leika, og ár kunnu ganga ímillum regnælini. Kortini er lív her, hóast summi av djórunum hava verið noydd at menna heilt løgnar hættir at yvirliva tann brennandi hitan. Hitin um dagin liggur omanfyri 40 stig um summarið, meðan vetrarnæturnar kunnu vera sera kaldar. Sandstormar herja við jøvnum millumbilum, og avfallið er bert 22 cm um árið. Minst í USA regnar tað í Nevada. Nevada er eisini eitt tað varmasta økið í heiminum, og er turrasta økið í USA.
Í 19.- og 20. øld vóru silvur og gull tey týdningarmestu metalini í Nevada. Heilt síðan 1860 hevur Nevada framleitt mest silvur í USA, men nú á døgum er tað Alaska. Eyknevni er Silvurstaturin (enskt: The Silver State). Í Nevada verður flestøll týðandi mineral fingin til vega - kopar, jarn, sink og onnur. Í 19. øld dró gullið nógv fólk vestureftir í Amerika. Nógvir býir vórðu til í sambandi við gullnámini, m.a. Virginia City. Enn kemur 79 % av øllum gulli, høgt verður í USA, haðan.[1]
Hvørt ár vitja milliónir av ferðafólkum tann ikoniska spælibýin Las Vegas.
Innihaldsyvirlit
Fólkið[rætta | rætta wikitekst]
Almenna málið í Nevada er enskt. Harumframt eru nógv í Nevada, sum tosa spanskt, serliga sunnarlaga í statinum og í stórbýunum. Nógvastaðni í Nevada veksur íbúgvatalið ikki úti á bygd. Tað er, tí at so nógv fólk flyta til býirnar. Í miðal búgva tríggir fjórðingar av fólkinum í USA í býum.[2] Í Nevada er talan um 94,2 prosent í 2015, sum búgva í býum.[3] Fá fólk búgva í oyðimørkunum. Stór øki eru oyðimerkur, har eingin býr. Hesar oyðimerkurnar eru einamest steinar, grót og grús. Fólkatættleikin í Nevada er í miðal um leið 9,5 fólk fyri hvønn km2 (Í Føroyum búgva 34 fólk fyri hvønn ferkilometur). Í Nevada búgva um leið 2,8 mió fólk. Hetta kann verða samanborið við Maryland og Massachusetts, sum til samans eru minni enn Nevada, men har eru um leið 13 milliónir íbúgvar.
Landafrøði[rætta | rætta wikitekst]
Eystarlaga í California og í Nevada regnar so at siga aldri. Har er oyðimarkarveðurlag ella steppuveðurlag. Sama veðurlag er eisini nógva aðrastaðni í USA, til dømis í meginpartinum av Arizona. Har regnar sera sjáldan og óregluliga. Summi ár regnar als ikki. Í teimum fjølbygdu økjunum í Suður-Nevada regnar ov lítið. Fyri at fáa størri gagn av tí regninum, sum kemur niður í fjallalíðunum í Sierra Nevada, hava tey bygt veitir, vatnveitingar og vatnbyrgingar. Ein partur av Nevada verður nevndur hálvoyðimørk, tí har veksur eitt lítið sindur av grasi. Inni í statinum er øgiliga turt, og stórur munur er ofta á hitanum kaldastu og heitastu árstíðina. Har er heitt alt árið. Næstan allastaðni inni í statinum er oyðimarkarveðurlag. Har er heitar, stórar oyðimerkur. Aðrastaðni inni í statinum er steppuveðurlag. Mesti vøksturin har er runnar og einstøk trø.
Veðurlag[rætta | rætta wikitekst]
Veðurlagið í Nevada er sera heitt, tí har sær sólin hvønn einasta dag frá morgni til myrkurs frá skýleysum himli. Hitin verður tí óførur um dagin, eini 30-40 °C (86-104°F) stig í skugganum. Í slíkum hita verður jørðin ógvuliga heit. Men tá ið sólin fer niður, kólnar brádliga, og náttin er ofta so køld, at hon liggur um frostmarkið. Hesin stóri munur á hitanum á degi og nátt ger, at tann bera hellan spreingist í óførar klettar, sum aftur molna sundur til sand, eyr og møl. Lítið fólk býr inni í statinum. Sjáldan regnar, og tað mesta er oyðimørk. Nógva staðni fýkur sandurin og legst í ómetaliga stórar heyggjar.
Politikkur[rætta | rætta wikitekst]
Nevada er ein týdningarmikil statur hjá teimum, sum vilja gerast forsetavalevni hjá einum flokki í USA, Nevada er fjórði staturin við undanvali (í februar). Valskipanin í USA er eisini soleiðis skrúvað saman, at fyri at sleppa høgt upp á uppstillingarlistan, mást tú fáa nógvar atkvøður á tí, sum verður rópt undanvalinum. Hetta valið verður hildið áðrenn veruliga forsetavalið. Tað er á undanvalunum, at stóru flokkarnir, demokratarnir og republikanararnir, finna fram til hvør gerst forsetavalevni. Stendur eitt valevni seg væl í Nevada, kann tað styrkja hann ella hana í hinum statunum í USA. Í Nevada skulu seks valfólk veljast.
Nevada er ein svingstatur. Í lutstatinum er Brian Sandoval guvernørur. Hann er republikanari. Demokratiski Flokkurin vann tó forsetavalið í 2012.
Í 1972 varð deyðarevsing forbjóðað í øllum USA eftir at Hægstrirættur í USA hevði staðfest, at hon stríddi ímóti stýrisskipanini. Men eftir eina nýggja hægstarættaravgerð varð revsingin aftur loyvd í 1976. Deyðarevsing er í gildi í Nevada. Síðan 1976 eru 1303 fólk avrættað í U.S.A. - av teimum 12 í Nevada. Uml. 80 fólk hava nú deyðadóm í Nevada - 83 deyðadømd fólk sita í fongsli (death row) har í 2013.
Nevada er einasta stakríki í USA, har sum skøkjulevnaður er lógligt.[4]. Skøkjuvirksemi er ólógligt allastaðni í USA uttan um í Nevada.
Myndasavn[rætta | rætta wikitekst]
Keldur[rætta | rætta wikitekst]
- ↑ "Nevada slips in global gold output," Mining Engineering, October 2010, p.13.
- ↑ http://www.census.gov/prod/cen2010/cph-2-1.pdf
- ↑ http://www.census.gov/prod/cen2010/cph-2-30.pdf
- ↑ http://www.businessinsider.com/prostitution-legal-nevada-prostitutes-brothels-sex-2011-12?op=1


text:
Borgarar venda sær javnan til Umhvørvisstovuna um órudd og annað burturkast, sum liggur og rekst bæði úti í náttúruni, og á almennum og privatum økjum.
Í seinastuni hevur Umhvørvisstovan fingið fleiri fráboðanir um plast, sum verður brúkt til at balla gras, ið rekst í náttúruni. Hetta eigur ikki at koma fyri, og heitir Umhvørvisstovan tí á bøndur o.o. um at rudda slíkt plast burtur og at lata tað til kommunalu brennistøðina í Havn ella til IRF.
Kommunurnar hava ábyrgdina av, at órudd ikki liggur og rekst á almennum økjum í kommununi. Órudd o.a. á privatum økjum er ábyrgd hjá avvarðandi eigari, sum skal fáa burturkastið og óruddið burtur, og kann kommunan geva eigaranum boð um at beina óruddið burtur. Verða boðini ikki fylgd, kann kommunan beina óruddið burtur fyri eigarans rokning.
Vegleiðingar:
Vegleiðing um órudd og burturkast á almennum økjum
Vegleiðing um áheitan um boð ella forboð
Vegleiðing um, hvussu ein kommuna kann orða ætlanarskriv og boð um at burturbeina órudd
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Tórsdagin 20. sept. undirskrivaðu Dennis Holm, borgarstjóri í Vágs kommunu, og Atli K. Petersen, formaður í Fjølrit, avtalu um nýtslu av vardum verkum. -Og við hesum kunnu Vágs skúli, og aðrir kommunalir undirvísingarstovnar lógliga avrita vard verk til undirvísingarbrúk. Avtalan tryggjar samtundis, at upphavsrættarfólk fáa viðurlag/gjald fyri nýtslu av sínum verkum.
Orðingin í avtaluni er tann sama sum í rammuavtaluni, sum Fjølrit og Kommunufelagið komu ásamt um í juni í ár. Og avtalan er eisini í samsvari við ætlanina við upphavsrættarlógini, har tað í innganginum verður staðfest: “Tey gjøld (viðurløg fyri nýtslu av vardum verkum), sum verða umrødd í hesi lóg, eru sostatt at meta sum inntøka hjá upphavsmanninum og løn fyri avrikað arbeiði.”
Dennis Holm, borgarstjóri, sigur, at tað er nátúrligt, at Vágs kommuna er partur av slíkar avtalu, sum er við til at løna listafólki fyri teirra íkast til føroyskt undirvísingartilfar. Og eru vit eisini fullgreið um, at avtalur av hesum slag kunnu leggja lunnar undir at rithøvundar, myndafólk, tónaskald ella útgevarar fara undir næstu útgávuna, myndina ella tónaverkið.
Avtalan førir við sær, at Vágs kommuna rindar Fjølrit 200 kr. um árið pr. næming í fólkaskúlanum.


text:
Tíðindi/Greinar
9. oktober 2018
Eftir at hava verið á norðurlendskum fundi í NFSP eri eg altíð full av góðum hugskotum frá okkara góðu grannum. Vit leggja oyra til og kjakast um, hvat hendir í teimum ymsu londunum. Tað eru nógv viðurskifti, ið ganga aftur, og fleiri teirra eru týdningarmikil, tí tað eru stórar broytingar. Tað, ið grannalondini kunnu, fram um okkum er at vísa til frágreiðingar av ymsum slag. Tá ein broyting er í umbúna og verður gjørd, so er tað sum oftast væl kannað áðrenn, og málini fara út til hoyringar, um tey eru nóg stór. Gransking fyllir eisini nógv í prátinum, og tá gerist eg mangan øvundsjúk. Eg kann ongantíð vísa til gransking, ið er gjørd í skúlaverkinum. Hví granska vit ikki meiri í Føroyum, hví granska vit ikki í fólkaskúlanum? Vit hava fleiri spennandi øki, sum vit kunnu granska, men …
Fyllir gransking og kanningar/rapportir nógv í gerandisdegum hjá lærarum? Nei, tað ger ikki. Vit hava úr at gera við at fáa gerandisdagin at hanga saman. Hetta er til eftir hondini ein tann størsta avbjóðingin. Tá so er fer geisturin úr starvinum. Tá gevist eg at seta undrandi spurningar við mítt yrki. Eg seti heldur fleiri spuriningar til mín gerandisdag, tímatalvuna ella fyrireikingina, enn til mítt yrki sum heild. Tað er sera spell.
Vit hava tilfar, ið er bygt á holla gransking. Her hugsi eg um súlutilfarið. Men er tað nokk, at tað er einasta staðið, har vit síggja gransking sum ein part av skúlanum?
Broytingar í fólkaskúlanum eiga at vera grundaðar á gransking og á vit og skil. Avgerðir, ið eru viðkomandi fyri skúlan, eiga at verða tiknar og grundaðar á fakliga vitan.
Hvør er tað, sum skal granska? Sjálvandi er tað tey, ið hava skil fyri gransking, men tað má vera í samráð við tey, sum virka í fólkaskúlanum. Granskast skal í viðurskiftum, ið skúlin, myndugleikarnir og fakfelagið halda er viðkomandi. Føroya Lærarafelag hevur álitisfólk kring alt landið, so lætt er at fáa hugskot til granskinarevni. Tað má og skal vera grundfest í teimum, ið hvønn dag undirvísa, tí annars er vandi fyri, at tað verður “uppfatað” sum enn eitt tiltak/átak, har niðurstøðan verður smoygd yvir okkum. Tað, ið ikki er kjølfest í yrkinum, hevur ikki eins góðan møguleika at vinna frama í skúlanum.
Tað hevði verið stuttligt, um NFSP-ráðstevnan í apríl var startskotið til eina granskingarætlan. Har eru nógv góð evni, ið trívast kunnu í.